PKP 3.0 Akan Diperketatkan – PM

KUALA LUMPUR: Kerajaan akan memperketatkan pelaksanaan Perintah Kawalan Pergerakan (PKP) 3.0 yang sedang berkuat kuasa dengan penambahan sekatan lebih ketat ke atas sektor ekonomi dan sosial.

Keputusan itu dicapai sebulat suara menerusi perbincangan Sidang Khas Majlis Keselamatan Negara (MKN): Pengurusan Covid-19 yang dipengerusikan Perdana Menteri Tan Sri Muhyiddin Yassin, petang hari ini.

Pejabat Perdana Menteri dalam satu kenyataan hari ini memaklumkan sidang khas itu membincangkan secara mendalam situasi semasa penularan jangkitan Covid-19.

Menurutnya, mesyuarat meneliti pembentangan Kementerian Kesihatan Malaysia (KKM) berhubung status terkini kes Covid-19 termasuk kadar kebolehjangkitan, kapasiti kesihatan setiap negeri dan cadangan tindakan bagi mengawal penularan jangkitan itu.

“Selain itu, sidang khas ini juga membincangkan status pelaksanaan PKP 3.0 yang sedang berkuat kuasa untuk tempoh empat minggu bermula 12 Mei lalu.

“Prosedur operasi standard (SOP) bagi PKP 3.0 sudah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.

“Namun begitu, penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan tinggi menyebabkan usaha untuk melandaikan lengkung jangkitan mengambil masa yang lebih panjang,” katanya.

Menurutnya, mengambil kira perbincangan dan penelitian dalam sidang khas hari ini, mesyuarat sebulat suara bersetuju mengetatkan pelaksanaan PKP 3.0 yang sedang berkuat kuasa dengan penambahan sekatan lebih ketat ke atas sektor ekonomi dan sosial.

“Sidang khas ini turut membabitkan kerajaan negeri bagi mengambil kira situasi semasa di negeri masing-masing serta pandangan mereka terhadap usaha untuk mengekang penularan Covid-19.

“Perincian mengenai sekatan tambahan ini akan diumumkan dalam sidang media Menteri Kanan (Keselamatan) Datuk Seri Ismail Sabri Yaacob pada 22 Mei ini (esok),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan 34 Pala’u Termasuk 25 Kanak-Kanak Mengemis Di Lahad Datu

LAHAD DATU, 14 Mac : Polis menahan 34 komuniti Pala’u termasuk 25 kanak-kanak yang menjalankan aktiviti mengemis di dua persimpangan lampu isyarat, di Jalan Bunga Raya dan Bandar Sri Perdana di sini, semalam.

Ketua Polis Daerah Lahad Datu ACP Rohan Shah Ahmad berkata dalam Op COVID-19 selama sejam bermula 12 tengah hari itu, mereka yang ditahan termasuk sembilan wanita dan kanak-kanak, berumur antara dua hingga 41 tahun.

“Mereka ini tidak menghiraukan risiko jangkitan wabak COVID-19 dan boleh mengakibatkan penularan pandemik serta dianggap mencabar undang-undang sedia ada dengan berlindung atas status tanpa warganegara,” katanya dalam kenyataan di sini, hari ini.

Komuniti Pala’u atau lebih dikenali sebagai ‘Bajau Laut’ sering menjalani kehidupan secara nomad di laut sekitar Sabah.

Menurut Rohan Shah kesemua tahanan akan disiasat di bawah Peraturan 17 Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan) (Kawalan Pergerakan Pemulihan)(No.3) 2021 kerana tidak memakai pelitup muka dan berkumpul tanpa penjarakan fizikal.

Sementara itu, katanya warga tempatan dinasihatkan agar tidak memberi sedekah kepada pengemis di jalan raya terutamanya di kawasan lampu isyarat yang boleh menganggu lalu lintas.

“Tindakan undang-undang boleh diambil di bawah Kesalahan Dalam Kaedah-kaedah Lalulintas: Kaedah 41 LN 166/59 yang memperuntukan bahawa pejalan kaki tidak boleh berlengah-lengah di lintasan jalan,” katanya. – BERNAMA


PKP Mungkin 4 Minggu, Kata KP Kesihatan

PUTRAJAYA: Ketua Pengarah Kesihatan Dr Noor Hisham Abdullah berkata perintah kawalan pergerakan (PKP) selama dua minggu yang bermula hari ini akan dilaksanakan sekurang-kurangnya empat minggu.

Beliau berkata, kerajaan sedar kesan ekonomi susulan pelaksanaan kawalan pergerakan itu namun penularan virus berkenaan hanya dapat dikawal jika semua individu kekal di rumah untuk tempoh dua minggu PKP.

“Kita sudah laksanakan PKP bersyarat bermula 14 Okt hingga kini tetapi kita rasa ia tidak sesuai dan perlu gunakan kaedah yang lebih drastik.

“Oleh itu, kita nasihatkan untuk laksanakan PKP bagi tempoh dua minggu atau jika perlu selama empat minggu,” katanya pada sidang media

Penguatkuasaan semula PKP melibatkan Pulau Pinang, Selangor, Wilayah Persekutuan (Kuala Lumpur, Putrajaya serta Labuan), Melaka, Johor dan Sabah untuk tempoh 14 hari hingga 26 Januari ini,

Susulan peningkatan kes positif setiap hari terutama di enam negeri PKP, beliau berkata, KKM kini sedang dalam perbincangan dengan pihak hospital swasta untuk bekerjasama membendung penularan Covid-19 menerusi penggunaan kapasiti dan kemudahan hospital berkenaan sebagai usaha menampung kekurangan petugas kesihatan dan kemudahan di hospital kerajaan.

“Penggunaan unit rawatan rapi (ICU) dan ventilator kini dua kali ganda berbanding bulan sebelumnya. Kita juga kekurangan petugas untuk menjaga wad ICU yang semakin hari bertambah jumlah pesakit,” katanya.

Dalam pada itu, beliau berkata, pelaksanaan PKP diharap mampu menurunkan kes positif harian kurang dari 500 dalam tempoh empat hingga lima minggu dari sekarang.

“Berdasarkan unjuran KKM, kita boleh landaikan kes Covid-19 seawal Mei ini jika semua rakyat patuh SOP dan duduk di rumah selama dua minggu ini,” katanya.

Mengimbas permulaan gelombang ketiga hujung Sept lalu, Hisham berkata, jangkitan tinggi ketika itu melibatkan 63% warga asing manakala hanya 37% dikesan dalam kalangan warganegara.

“Namun, sekarang sudah berubah apabila 71% warganegara dijangkiti virus itu manakala bakinya adalah warga asing,” katanya sambil menambah program saringan bersasar yang giat dijalankan terhadap pekerja warga asing antara penyumbang utama penurunan penularan dalam kalangan mereka.

Sehingga kini, seramai 142,009 pekerja warga asing sudah menjalani ujian saringan Covid-19 dan daripada jumlah itu hanya 2,086 kes positif.

“Angka itu menunjukkan hanya 2% mereka yang dijangkiti dan jangkitan dalam kalangan mereka masih terkawal,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Wuhan Bertukar Jadi Bandar Berhantu” – Penduduk

Dalam pada kebimbangan masyarakat dunia terhadap koronavirus, seorang individu di Wuhan menyifatkan bandar itu telah bertukar menjadi sebuah bandar ‘berhantu’.

Wuhan telah terputus dari negara luar dalam usaha untuk menyekat penyebaran koronavirus.

Kesemua 17 kematian yang dikaitkan dengan virus itu telah berada di wilayah Hubei dan telah menjangkiti hampir 600 orang.

Datuk bandar, Zhou Xianwang, mendesak 11.8 juta penduduk supaya tidak meninggalkan ibu kota wilayah Hubei di China Tengah dan menyeru pelawat untuk mengelakkan diri dari tempat itu bagi mengurangkan penyebaran virus.

“Sekiranya tiada keperluan, kami mencadangkan agar orang ramai tidak datang ke Wuhan,” kata Zhou kepada saluran berita CCTV.

Naib Menteri Kesihatan Kebangsaan, Li Bin juga berkata bahawa adalah lebih baik jika orang ramai tidak memasuki Wuhan kecuali ianya sangat memerlukan.

BREAKING: China has placed the entire city of Wuhan on lockdown. 11 million people are now restricted from leaving due to deadly virus outbreak pic.twitter.com/fhoDaRgcsk

Dengan bilangan kes yang disahkan bertambah setiap hari, penduduk Wuhan juga harus mengelakkan diri dari kawasan awam dan hanya mendiami rumah.

Beberapa video di laman Twitter juga menunjukkan bahawa bandar dipercayai Wuhan benar-benar telah kosong tanpa pergerakan orang awam mahupun pengangkutan di jalan raya.

Wuhan has become a ghost town as people are staying inside during the lockdown pic.twitter.com/m2kugLmww0

⚠☣⚠INCREDIBLE! THE ENTIRE CITY OF WUHAN HAS BEEN QUARANTED AND COMPLETELY ISOLATED. NO ONE CAN ENTER AND EXIT FROM THE CITY! ⚠☣⚠ #coronavirus #Wuhan #WuhanQuaranted pic.twitter.com/kwqj3RiJqx

Penularan virus itu juga memperlihatkan penduduk menyerbu pasar raya dan kedai-kedai bagi mendapatkan bekalan makanan kerana bimbang ia tidak mencukupi dalam fasa kuarantin di kediaman masing-masing.

Locals in #Wuhan, #China fighting over food in the shops as Wuhan goes into lockdown today. pic.twitter.com/SnMhjKGNg6

Pasukan petugas berkata dalam satu kenyataan bahawa Wuhan mempunyai bekalan makanan, perubatan dan komoditi yang mencukupi.

Pun begitu, orang ramai masih bimbang kerana tidak pasti bila kedai-kedai akan beroperasi seperti biasa.


Operasi Tamu, Pasar Tani Dan Pasar Malam Masih Tidak Dibenarkan

KOTA KINABALU: Susulan  pelaksanaan Perintah Kawalan Pergerakan (PKP) yang akan dilaksana sehingga 4 Feb ini, operasi pasar malam, pasar tamu dan pasar tani kekal tidak dibenarkan.

Menteri Kerajaan Tempatan dan Perumahan, Datuk Seri Panglima Masidi Manjun berkata, operasi pasar-pasar itu belum dibenarkan dibuka seperti ketetapan dalam prosedur operasi standard (SOP) PKP Sabah yang dikeluarkan kerajaan negeri pada 23 Jan.

Beliau berkata, langkah ini bagi memastikan penularan wabak pandemik Covid-19 dapat dibendung dalam kalangan masyarakat.

Untuk minggu ketiga pelaksanaan PKP di Sabah, kes positif masih kekal dengan tiga angka dan hari ini sebanyak 263 kes positif baharu dilaporkan.

Bilangan kumulatif kes Covid-19 di Sabah sehingga kini adalah 48,570 kes dengan kumulatif kes kematian sebanyak 323 kes. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rating Sokongan Muhyiddin Kekal Stabil Pada 67%, Menurut Tinjauan

KUALA LUMPUR: Tinjauan Merdeka Center mendapati rating sokongan terhadap Perdana Menteri, Muhyiddin Yassin kekal stabil pada 67%, walaupun terdapat kebimbangan terhadap ekonomi dan pandemik.

Katanya, rating itu meningkat sedikit berbanding 63% yang dicatatkan pada akhir Januari lalu menerusi tinjauan sebelum ini.

Tinjauan itu dari 31 Mac hingga 12 April lalu itu membabitkan 2,111 pengundi di Semenanjung Malaysia, dengan 64% responden terdiri daripada orang Melayu, Cina (28%) dan India (8%).

Katanya, sokongan Muhyiddin dalam kalangan pengundi Melayu kekal kukuh pada 83%, walaupun sokongan orang Cina dan India lebih rendah pada tahap 30% serta 66%.

Lebih ramai responden berpendapat negara “menuju ke arah salah”, iaitu 46% mempunyai sentimen itu berbanding 41% yang berpandangan sebaliknya.

“Mereka yang berpendapat negara menuju ke arah betul menyuarakan perasaan positif terhadap kerajaan dan mengiktiraf kebajikan rakyat dijaga.

“Mereka yang merasakan negara menuju arah salah menyuarakan kebimbangan terhadap kestabilan politik dan keadaan ekonomi tidak baik,” katanya dalam kenyataan hari ini.

Keadaan ekonomi negara ialah kebimbangan utama responden, disusuli pandemik. Sebanyak 57% daripadanya berkata, keadaan kewangan lebih teruk berbanding setahun lalu.

Hanya 2.4% responden yang bimbang dengan situasi politik negara.

Kebanyakan responden berpuas hati dengan cara kerajaan mengendalikan Covid-19, dengan 70% menyokongnya, peningkatan besar berbanding 53% pada Januari lalu yang mencatatkan lebih 4,000 kes harian.

Sebanyak 74% pengundi turut merasakan Putrajaya sudah membantu golongan memerlukan ketika pandemik.

“Pada pendapat kami, tinjauan ini menunjukkan pengundi yang berpangkalan di Semenanjung menunjukkan tanda optimisme selepas ekonomi dibuka semula, bersama pelancaran vaksinasi.

“Ini menunjukkan masih ada sokongan kuat untuk perdana menteri dan keyakinan agak baik terhadap pengurusan pandemik serta ekonomi.” – FMT


‘Ashraf ‘Ada’ Di Sini’ – Mohamed Anthony John Sinclair

“Ashraf memang sudah tiada, tapi dia ada di sini,” kata bapa Allahyarham Ashraf Sinclair, Mohamed Anthony John Sinclair sambil memegang kepala anak Ashraf dan Bunga Citra Lestari (BCL), Noah Aidan Sinclair, 10.

Mohamed Anthony berkata demikian ketika berucap selepas pengebumian Ashraf di tanah perkuburan San Diego Hills, Karawang, Jawa Barat, hari ini.

Jenazah selamat dikebumikan pada jam 4.47 petang waktu tempatan.

Sebaik Mohamed Anthony memulakan ucapannya, keluarga Ashraf dilihat menangis.

Dalam pada itu, BCL yang berpakaian serba putih dan tudung putih dilihat tenang walaupun matanya kemerahan dan berwajah sembab.

Walaupun dilihat cuba melemparkan senyuman, namun BCL tidak mampu menyembunyikan kesedihannya.

Ashraf menghembuskan nafas terakhir pada usia 41 tahun di Hospital MMC, Jakarta, pada jam 4.51 pagi hari ini akibat serangan jantung.


Cara Mohon Semula Keputusan Sijil Peperiksaan Secara Online, Terus Dihantar Sampai Rumah

Korang yang dah lama tinggalkan zaman sekolah mesti tengah hadapi masalah ketika mohon kerja kan?.. Ada sesetengah syarikat yang mahukan pelbagai rujukan termasuklah perlu lampirkan sijil keputusan peperiksaan awam bersama resume.

Masalahnya sekarang sijil-sijil termasuk ada yang dah rosak dan hilang. Jadi macam mana nak buat?

Jangan risau, sebenarnya ada jalan penyelesaian yang paling mudah untuk korang ikut. Ikuti perkongsian daripada wanita ini tentang cara untuk dapatkan semula salinan sijil dari PMR sehinggalah STPM atau STAM.

Sekarang dah mudah tau nak minta salinan keputusan peperiksaan PMR / SPM / STAM dan lain-lain. Pening pikir macam mana, bila interview nak tengok keputusan yang original, tak nak potostat punya.

Buka je website https://elp.moe.gov.my/, pastu pilih nak salinan keputusan ape, pastu isi je borang nye. Tak sampai seminggu dah dapat. Alhamdulillah… Tapi, ade sikit lah caj kene bayar…

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Rogol Anak Dipenjara 26 Tahun, 15 Sebatan

SANDAKAN: Seorang lelaki dijatuhi hukuman penjara selama 26 tahun dan disebat sebanyak 15 kali oleh Mahkamah Sesyen di sini kerana merogol anak perempuannya.

Hakim Indra Haji Ayub menjatuhkan hukuman berkenaan ke atas tertuduh yang berusia 46 tahun selepas dia mengaku bersalah melakukan perbuatan terkutuk itu.

Dia dituduh merogol anak perempuannya yang berusia 15 tahun kira-kira jam 8 pagi pada 24 Januari tahun ini di sebuah rumah ladang di Beluran.

Tertuduh yang tidak mempunyai keterangan diri diperintah menjalani hukuman penjara bermula daripada tarikh tangkapan pada 26 Januari 2020.

Pihak pendakwaan dikendalikan oleh Timbalan Pendakwaraya Mark Kenneth Netto.

Untuk itu tertuduh didakwa mengikut Seksyen 376 (3) Kanun Keseksaan yang memperuntuk hukuman penjara tidak kurang lapan tahun dan tidak lebih 30 tahun dan tidak kurang 10 sebatan jika sabit kesalahan.


Jutawan Muda Cari Jurugambar Ikut ‘Travel’ Mengelilingi Dunia, Gaji Dibayar RM200,000 Setahun

Seorang jutawan dari Australia menawarkan peluang kepada individu yang bertuah untuk menjadi jurugambar peribadinya yang akan dibayar lebih RM157 ribu setahun.

Pengasas Akademi Ecom Warrior, Matthew Lepre, mencari individu untuk mengambil gambarnya sepanjang kembara melancong di Eropah dan Amerika Syarikat.

Gambarnya juga perlu dimuatnaik ke dalam laman media sosial.

Individu yang ingin menjadi jurugambar beliau perlu mempunyai pasport, boleh melancong jika diberikan notis dalam waktu yang singkat dan mempunyai ‘mata’ untuk mengambil gambar yang sempurna.

Menurut Matthew, perniagaannya  berkembang dengan pantas dan beliau memerlukan seorang teman yang boleh bekerja di bidang ini.

Justeru, beliau membuka peluang kepada setiap orang untuk mengisi peranan ini.

“Beberapa tahun yang lalu, saya berjaya mengembangkan perniagaan sambil menjelajah ke Emiriah Arab Bersatu, Indonesia, Amerika Syarikat, New Zealand, Itali, Sepanyol, Switzerland dan Thailand yang memperlihatkan saya perlu bergantung kepada rakan baik untuk untuk mengambil gambar di dalam telefon bimbitnya,” katanya.

April lalu, beliau telah menerima menerima beribu email yang berminat untuk menjadi pekerjanya dan 75 peratus dari mereka adalah perempuan.

“Mereka yang berminat dengan kerja ini haruslah seorang yang bekerja kuat namun dalam pada waktu yang sama seorang yang ceria dan spontan”, katanya.


Covid-19: Kes Kematian Di Sabah Hampiri 100 Kes

KUALA LUMPUR: Kesemua lapan kes kematian akibat Covid-19 yang dilaporkan di Malaysia hari ini, semuanya dilaporkan di Sabah.

Lapan kes itu termasuk kematian pertama di daerah Telupid.

Ketua Pengarah Kesihatan, Tan Sri Dr Noor Hisham Abdullah berkata, tiga kematian dilaporkan di Hospital Duchess of Kent, Sandakan dan satu kematian masing-masing dilaporkan di Hospital Queen Elizabeth, Hospital Tawau, Hospital Semporna, Hospital Lahad Datu.

Dengan lapan kes kematian terbaru dilaporkan hari ini, ia menjadikan kes kematian yang dilaporkan di Malaysia meningkat kepada 229 kes, sementara kes kematian di Sabah menjadi 98 kes.

Secara keseluruhan, sebanyak 823 kes positif baharu dilaporkan di Malaysia, dengan 533 kes dilaporkan di Sabah.

Empat daripada sembilan kluster baharu dilaporkan hari ini berada di Sabah iaitu kluster Titir, Keningau dengan keseluruhan 23 kes positif; kluster Omadal, Semporna (21); kluster Bandaran (12) dan kluster Jambul, Sandakan (5).

Kluster baharu lain yang dilaporkan adalah kluster Seladah, Sarawak dengan empat kes baharu; kluster Jernih, Negeri Sembilan (11); kluster Mentar, Selangor (5), kluster Bayan, Pulau Pinang (2) dan kluster Makekar, Terenggau (7).

Sementara, 26 kes baharu dilaporkan di Wilayah Persekutuan Labuan.

Pertambahan kes baharu itu menjadikan bilangan kumulatif kes di Malaysia sebanyak 26,565 kes. Sebanyak 9,202 kes aktif dengan 99 kes ditempatkan di Unit Rawatan Rapi (ICU) dan 30 kes memerlukan bantuan alat pernafasan.

Manakala, kes pulih yang dilaporkan hari ini adalah 579 kes, dengan bilangan kumulatif sebanyak 17,134 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Jangkitan Baharu Empat Angka Setiap Hari, PM Dijangka Umum PKP 2.0, Petang Ini

KUALA LUMPUR: Perdana Menteri Tan Sri Muhyiddin Yassin dijangka membuat pengumuman penting petang ini susulan kenaikan kes mendadak COVID-19 yang mencatat empat angka setiap hari.

Pada 8 Januari lepas, Menteri Kanan Pertahanan Datuk Seri Ismail Sabri Yaakob berkata pengumuman oleh perdana menteri itu adalah bagi memaklumkan tindakan yang bakal diambil Kerajaan Persekutuan susulan situasi semasa penularan jangkitan COVID-19.

“Insya-Allah satu pengumuman akan dibuat oleh perdana menteri dalam masa terdekat bagi memaklumkan tindakan yang akan dilaksanakan.

“Sementara itu, saya ingin ingatkan seluruh rakyat dan diri sendiri untuk terus mematuhi semua SOP yang telah ditetapkan,” katanya pada sidang media tersebut.

Pemerhati menjangkakan perdana menteri akan mengumumkan Perintah Kawalan Pergerakan 2.0, khusus bagi negeri yang dikategorikan sebagai zon merah seperti Wilayah Persekutuan Kuala Lumpur, Selangor, Sabah, dan Johor.

Untuk rekod, jangkitan baharu harian COVID-19 pada 10 Januari ialah sebanyak 2,433 kes, dengan kes harian tertinggi dicatatkan sepanjang masa sejak PKP dilaksanakan ialah pada 7 Januari lepas, iaitu sebanyak 3,027 kes.

Jumlah kematian yang tercatat ialah sebanyak 551 kes, bersamaan dengan 0.40 peratus daripada jumlah keseluruhan kes positif COVID-19 iaitu sebanyak 135,992 kes.

Manakala, jumlah kes aktif dengan kebolehjangkitan COVID-19 pula adalah 27,332 kes.

Bagaimanapun, kadar sembuh sepenuhnya terus menunjukkan angka yang meyakinkan iaitu sekitar 75 hingga 85 peratus dengan jumlah terkini sembuh sepenuhnya ialah 108,109 kes (79.5 peratus daripada jumlah keseluruhan kes).

Baru-baru ini, Ketua Pengarah Kesihatan Tan Sri Dr Noor Hisham Abdullah menzahirkan kebimbangan ekoran peningkatan mendadak kes COVID-19 yang dikhuatiri memberi tekanan lebih berat terhadap sistem penjagaan kesihatan negara ini.

Dalam catatan di akaun Facebooknya, Dr Noor Hisham berkata beliau mengharapkan agar masyarakat dan semua pihak untuk membantu para petugas barisan hadapan, khususnya dari Kementerian Kesihatan Malaysia untuk menjaga Prosedur Operasi Standard (SOP) dalam usaha meminimakan kesan gelombang ketiga pandemik itu.

“Bukan mudah untuk petugas menguruskan jenazah pesakit COVID-19. Mereka terpaksa memakai PPE lengkap dengan bermandi peluh dalam keadaan panas terik sehingga liang lahad dan sehingga selesai segala urusan pengebumian kes COVID-19.

“Semoga kita semua memahami cabaran dan dugaan yang dihadapi oleh setiap petugas barisan hadapan.

“Marilah bantu negara dengan kita jaga kita, kita jaga keluarga kita.

“Semoga kita semua terlindung daripada musibah COVID-19,” katanya lagi.

Pada 7 Januari lepas, Dr Noor Hisham melalui ciapan di Twitternya berkata KKM menganggarkan jumlah kes harian COVID-19 boleh mencecah 8,000 pada pertengahan Mac jika kadar jangkitan (R0 atau R naught) kekal pada 1.2.

Beliau berkata menurut unjuran kementerian, dengan R0 1.2, Malaysia akan merekodkan 5,000 kes harian pada minggu ketiga Februari dan 8,000 pada minggu ketiga Mac.

Ujarnya lagi, R0 semasa adalah di antara 1.1 dan 1.2, namun beliau menjangkakan jumlah kes akan meningkat dalam satu atau dua minggu selepas perayaan tahun baharu.

Susulan kenyataan itu, Menteri Kanan Ismail Sabri memaklumkan jumlah katil bagi menempatkan pesakit COVID-19 tidak akan mencukupi sekiranya kes harian mencecah 5,000 atau 8,000, dan amat sukar untuk kerajaan mengatasi masalah berkenaan.

Untuk rekod, PKP pertama kali diumumkan oleh perdana menteri pada 16 Mac tahun lepas dan diwartakan di bawah Akta Pencegahan dan Pengawalan Penyakit Berjangkit 1988 dan Akta Polis 1967.

Pelaksanaan PKP bermula 18 Mac hingga 4 Mei itu menyaksikan hampir kesemua sektor dan industri penting negara ditutup, dan negara kehilangan hampir RM22.8 bilion dari segi output ekonomi pada suku pertama 2020.

Selain itu, statistik Sistem Insurans Pekerjaan (SIP) Pertubuhan Keselamatan Sosial (PERKESO) setakat 28 Oktober lalu mencatatkan seramai 90,470 orang hilang pekerjaan.

Kerajaan membuat keputusan melonggarkan PKP, dan menggantikannya dengan PKP Bersyarat (PKBB) pada 4 Mei 2020 dan seterusnya PKP fasa Pemulihan (PKPP) bermula 10 Jun 2020.

Bagaimanapun, susulan penularan mendadak kes COVID-19 dalam komuniti tempatan yang didakwa sesetengah pihak berpunca daripada pelaksanaan Pilihan Raya Negeri Sabah pada September lepas, PKP dilihat kembali menjadi pertimbangan utama Kerajaan Persekutuan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 maut banjir, tanah runtuh di sulawesi

JAKARTA: Sekurang-kurangnya lapan orang maut dan ribuan yang lain terpaksa berpindah selepas hujan lebat mencetuskan banjir kilat dan tanah runtuh di Indonesia, kata pihak berkuasa.

Hujan lebat dan angin kuat membadai beberapa bahagian Sulawesi sepanjang malam menyebabkan sungai melimpah dan membanjiri puluhan perkampungan di sembilan daerah di selatannya, termasuk beberapa bahagian di Makassar.

Lima orang ditemui mati di Jeneponto district, manakala tiga lagi terbunuh di Gowa, kata Agensi Pengurusan Bencana Indonesia (BNPB) Indonesia.

Sekurang-kurangnya empat yang lain masih hilang, namun pihak berkuasa berkata, maklumat masih dihimpunkan dari kawasan terjejas.

Jurucakap BNPB Sutopo Purwo Nugroho berkata: “Hujan lebat sejak Selasa di beberapa kawasan di selatan Sulawesi mengakibatkan banjir.

“Bot dan bantuan pemakanan masih diperlukan untuk mangsa yang dipindahkan, dan penyelamat masih mencari mereka yang hilang.” – AFP


Cawangan KWSP Di Sabah Dibuka Semula Esok

KUALA LUMPUR: Kumpulan Wang Simpanan Pekerja (KWSP) akan menyambung semula perkhidmatan tertentu di cawangannya di seluruh Sabah bermula esok, dari jam 9 pagi hingga 2 petang pada hari bekerja.

KWSP dalam satu kenyataan hari ini berkata, cawangan KWSP Tawau bagaimanapun hanya akan dibuka semula pada 4 November.

“KWSP mengambil pendekatan berjaga-jaga berikutan peningkatan kes COVID-19 di seluruh negara.

“Sebarang kesulitan yang timbul daripada pengurangan perkhidmatan ini adalah dikesali, namun kesihatan dan keselamatan ahli serta majikan yang hadir di cawangan KWSP setiap hari dari pelbagai lokasi perlu menjadi keutamaan,” kata kenyataan itu.

KWSP berkata, walaupun jumlah kes COVID-19 meningkat, keputusan menyambung perkhidmatan tertentu di cawangan yang dinyatakan adalah untuk membantu ahli yang memerlukan akses kepada simpanan mereka.

Bagi memastikan keselamatan dan kesihatan ahli, majikan, dan kakitangannya sentiasa terjaga, KWSP akan terus melaksanakan beberapa langkah.

Antara lain, ahli hanya boleh hadir di cawangan dengan membuat janji temu melalui saluran Janji Temu Online di laman web www.kwsp.gov.my/janjitemu.

Ahli hanya boleh berurusan untuk perkhidmatan tertentu di cawangan Sabah bagi pengeluaran umur 50/ 55/ 60 tahun dan pengesahan cap ibu jari e-Pengeluaran.

KWSP berkata, semua ahli perlu menjalani pemeriksaan suhu dan mendaftar masuk melalui aplikasi MySejahtera sebelum memasuki premisnya dan dikehendaki mematuhi langkah penjarakan fizikal yang ditetapkan pada setiap masa ketika berada di premis KWSP. – BERNAMA


DBKK Keluarkan Notis Kepada 161 Pemilik Rumah

KOTA KINABALU : Dewan Bandaraya Kota Kinabalu (DBKK) tidak puas hati dengan sampah yang menimbun di sekitar tiga kejiranan di Kepayan, dan seramai 161 pemilik rumah diberi notis untuk tidak membuang sampah di parit dan rizab jalan di lokasi-lokasi ini.

Seorang jurucakap Jabatan Pengurusan Sisa Pepejal (SWD) agensi itu berkata 69 notis untuk menjaga kebersihan kawasan awam diedarkan di Taman Sri Kepayan, 55 di Taman King Lam dan 37 di Taman Cantek.

Dia berkata 112 lagi brosur, berkaitan garis panduan DBKK mengenai pelupusan sisa kebun serta keperluan untuk mempunyai tong sampah, diedarkan di kawasan perumahan kedua.

“Kakitangan kami akan berkawal terhadap kutu sampah di kawasan-kawasan ini,” katanya.

“Sesiapa yang didapati membuang sampah mereka sewenang-wenangnya berisiko dikenakan kompaun sebanyak RM500.

”Dia berkata tindakan sedemikian boleh diambil di bawah Undang-undang Kecil Anti Sampah Sarap 1984 agensi itu.

Dalam kes melampau, pesalah boleh dihadapkan ke mahkamah, menurutnya.“Jika didapati bersalah mereka berdepan kemungkinan dikenakan denda sehingga RM10,000.

”Jurucakap itu berkata notis-notis itu diletakkan di dalam peti surat, atau diberikan secara peribadi kepada orang ramai, semasa pemeriksaan berasingan di tiga kejiranan ini pada bulan lepas.

Pemeriksaan itu dibuat sebagai sebahagian daripada Ops Bersepadu Menangani Wabak Denggi antara DBKK dan Pejabat Kesihatan Kota Kinabalu (KKHO).

Selain daripada SWD, kakitangan beberapa jabatan DBKK – termasuk Jabatan Penguatkuasaan, Kawalan Bangunan, Landskap, Kejuruteraan, Trafik dan Pengangkutan serta Kesihatan Persekitaran – mengambil bahagian dalam Operasi tersebut.Polis dan wakil dari syarikat konsesi kerajaan juga turut hadir dalam beberapa keadaan.

Seorang jurucakap KKHO berkata, tiga notis dikeluarkan, satu di setiap tiga kejiranan terbabit, di bawah Seksyen 8 Akta Pemusnahan Serangga Pembawa Penyakit 1975 (Pindaan 2002).

Dia berkata pemilik dan penghuni premis-premis ini diminta “mengumpul dan melupuskan tin kosong, botol atau bekas lain di mana serangga pembawa penyakit boleh membiak”.

Mereka diberi amaran bahawa mereka boleh dikenakan kompaun RM500 jika jentik-jentik dikesan dalam mana-mana cecair yang berkumpul antara sampah mereka, menurutnya.

“Pemeriksa kami juga menasihati orang ramai tentang cara memastikan persekitaran mereka tidak menjadi tempat pembiakan nyamuk,” katanya.

Jurucakap Jabatan Kesihatan Persekitaran DBKK berkata seorang pemilik rumah di Taman Cantek diminta untuk membersihkan kawasannya kerana kebimbangan sama.

“Individu itu dimaklumkan bahawa tindakan boleh diambil terhadapnya di bawah Ordinan Kerajaan Tempatan (Pindaan 2000),” katanya.

“Ketidakpatuhan mungkin menyebabkan dia menghadapi tindakan mahkamah, dengan denda sehingga RM1,000 jika didapati bersalah.

“Sebagai alternatif, pembayar kadar boleh dipenjara sehingga enam bulan kerana membiarkan keadaan tidak bersih di kawasannya menjadi gangguan awam.

”Dia berkata agensi itu memandang serius keadaan halaman rumah individu itu yang berselerak kerana ia berpotensi menyebabkan wabak denggi di kawasan kejiranan itu.

Jurucakap itu berkata seorang pemilik rumah di Taman King Lam turut diberi notis kerana ayam yang diternaknya menjadi gangguan kepada mereka yang tinggal berhampiran.

Dia berkata dua lagi di kawasan perumahan sama secara rasmi diminta melupuskan kenderaan terbiar di hadapan premis mereka dan dua lagi di Taman Cantek diberi notis serupa.

Katanya, semua yang hadir semasa pemeriksaan di tempat itu juga menyedari sebahagian daripada rizab di situ diduduki secara haram.

“Bahagian Setinggan DBKK telah dimaklumkan mengenai penemuan ini.”MING yang tinggal di Taman King Lam berkata, parit di hadapan rumahnya sudah lama tidak dibersihkan.

“Saya kali terakhir melihat pekerja mengorek mendapan dari struktur ini kira-kira enam bulan lalu,” katanya.

Dia mengeluh mengenai bau busuk yang datang dari arah parit, mengatakan bahawa ia lebih teruk lagi semasa musim hujan.

“Selain itu, saya bimbang nyamuk mungkin membuat habitat dalam struktur ini kerana saya dapati serangga ini semakin banyak di sekitar rumah saya.”

Ming berkongsi kekecewaannya tentang gangguan daripada serangga itu dengan salah seorang jirannya.

“Rakan saya memberitahu bahawa kejiranan bersebelahan kami telah disembur kabus selepas cuti umum Tahun Baharu Cina pada buan Februari.

”Seorang jurucakap Jabatan Landskap DBKK berkata syarikat konsesi kerajaan telah dimaklumkan mengenai kebimbangan pembayar kadar itu.

“Pekerja syarikat itu membersihkan rumpai dan mengorek mendapan parit di sepanjang Lorong Rampai 4 semasa operasi di kejiranan tersebut,” katanya.

“Memandangkan kebimbangan mengenai potensi wabak denggi di sini, kami menyeru pihak pengurusan untuk meningkatkan penyelenggaraan struktur ini.

”Dia berkata pekerja agensi itu juga membersihkan parit belakang rumah di jalan perumahan yang sama.

“Kerja sama juga dijalankan di sekitar Taman Sri Kepayan dan di dua jalan di Taman Cantek.“Dalam keadaan biasa, parit di belakang rumah di kawasan-kawasan ini dibersihkan tiga bulan sekali.” – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dipenjara 30 Bulan Sebabkan Kematian Pengurus Ladang

TAWAU: Seorang pengawal keselamatan dijatuhi hukuman penjara 30 bulan dan denda RM5,000 oleh Mahkamah Majistret Tawau di sini, hari ini atas kesalahan memandu secara melulu sehingga menyebabkan kematian seorang pengurus ladang, April tahun lalu.

Majistret Dzul Elmy Yunus menjatuhi hukuman itu terhadap Sharizan Salim, 36, selepas tertuduh mengaku bersalah atas pertuduhan mengikut Seksyen 41 (1) Akta Pengangkutan Jalan 1987 yang memperuntukkan hukuman penjara maksimum 10 tahun dan denda tidak lebih RM20,000, jika sabit kesalahan.

Berdasarkan kertas pertuduhan, tertuduh didakwa menunggang secara merbahaya dan melulu sehingga menyebabkan kematian A Yogaruban, 26, jam 9.30 pagi, 28 April lalu.

Tertuduh yang tidak memiliki lesen memandu didakwa melakukan kesalahan itu di Jalan Merotai-Bombalai, ketika menunggang motosikal dan menyebabkan kemalangan iaitu dengan melanggar motosikal ditunggang mangsa.

Mangsa terseret sejauh 17 meter sebelum disahkan meninggal dunia di tempat kejadian.

Terdahulu Pegawai Pendakwa Bahagian Siasatan dan Penguatkuasaan Polis Trafik (BSPT), Ibu Pejabat Polis Daerah (IPD) Tawau Asisten Superintendan Joan Lee memohon mahkamah menjatuhi hukuman berat sebagai pengajaran kepada tertuduh.

Tertuduh yang tidak diwakili peguam dalam rayuannya bagaimanapun memohon hukuman ringan memandangkan dia sudah hilang punca pendapatan selain menanggung isteri dan anak kecil.

Mahkamah turut memerintahkan tertuduh dipenjara tambahan tiga bulan jika gagal membayar denda selain hilang kelayakan untuk mendapatkan lesen memandu selama tiga tahun. – HMetro


Masyarakat Tawau Disaran Memakai Penutup Mulut & Hidung Sempena Perasmian ‘Chester Street Night Market’

TAWAU: Presiden Majlis Perbandaran Tawau (MPT) Datuk Ir. Amrullah Kamal menyarankan masyarakat yang hadir pada majlis perasmian Pasar Malam Chester pada hari ini (Jumaat) supaya memakai penutup mulut dan hidung.

Beliau berkata, pemakaian itu sebagai langkah berjaga-jaga berkenaan wabak koronavirus kerana dijangkakan ramai pengunjung yang akan hadir memeriahkan majlis itu nanti.

“Kita berharap semua yang hadir harus memakai penutup mulut dan hidung sebagai langkah pencegahan wabak itu walaupun setakat ini daerah Tawau belum ada yang disahkan terkena virus itu.

“Pihak MPT juga turut mengambil inisiatif mendapatkan stok penutup mulut dan hidung itu untuk dijual kepada pengunjung yang hadir dengan harga yang berpatutan atau mencari penaja untuk tujuan itu,” katanya semasa sidang medianya di MPT, semalam.

Mengulas mengenai majlis itu, beliau berkata perasmian majlis itu akan disempurnakan oleh Timbalan Ketua Menteri Datuk Christina Liew dan bermula pada jam 7 malam di Chester Circus, Jalan Chester, di sini.

Pasar malam ini akan menjadi tarikan baharu untuk pelancong dan warga tempatan sekaligus penyumbang kepada peningkatan ekonomi masyarakat dan daerah Tawau.

Menurutnya, sambutan peniaga daripada masyarakat Tawau juga sangat menggalakkan. Hal ini kerana, sebanyak 324 tapak gerai daripada 419 di pasar ini sudah ditempah untuk menjual pelbagai jenis produk termasuklah makanan, minuman, kraf tangan dan pakaian.

“Semenjak pasar ini diwujudkan sebulan yang lalu, kita sudah menerima tempahan yang agak memberangsangkan dan kini hanya tinggal 95 tapak gerai sahaja yang masih kosong,” katanya.

Sementara itu, Amrullah berkata pihak MPT juga akan menambah bilang tong sampah supaya tahap kebersihan pasar tersebut sentiasa terjaga.

“Kita akan buat satu kelainan dengan mengadakan tong sampah berjalan. Tong sampah itu nanti akan disorong dan ditulis memo ‘Sayangi Tawau kita’ sebagai alternatif serta usaha menjaga kebersihan di pasar itu,” katanya.

Terdahulu, Amrullah mengharapkan masyarakat Tawau dapat datang beramai-ramai dalam majlis perasmian itu dan mengalu-alukan para peniaga untuk menempah tapak yang masih tersedia kosong kerana pihak MPT sentiasa berusaha menjadikan pasar itu meriah dengan aktiviti-aktiviti berfaedah.


Polis KK Rampas Barangan Berkaitan Judi Haram Bernilai Lebih RM130,000

KOTA KINABALU, 2 Okt: Dalam usaha membanteras aktiviti perjudian haram di sekitar Kota Kinabalu, polis daerah ini menjalankan Op Dadu sejak Januari hingga September lepas dan merampas barangan berkaitan judi haram bernilai lebih RM130,000.

Ketua Polis Daerah Kota Kinabalu ACP Habibi Majinji berkata dalam tempoh itu, sebanyak 150 serbuan dijalankan membabitkan penahanan 158 individu, termasuk 70 wanita berumur antara 16 hingga 70 tahun.

“Dalam tangkapan itu, polis turut merampas barangan termasuk komputer, tablet, telefon bimbit dan wang tunai,” katanya pada sidang media Ibu Pejabat Daerah (IPD) Karamunsing, di sini hari ini.

Beliau berkata individu yang ditahan terdiri daripada mereka yang terlibat dalam aktiviti judi, antaranya loteri awam haram, judi dalam talian serta wahui di sekitar Inanam, Luyang, Karamunsing dan Tanjung Aru.

Habibi berkata IPD akan terus memantau aktiviti judi tanpa lesen dan mengambil tindakan terhadap mereka yang terlibat.

Dalam perkembangan lain, Habibi menjelaskan insiden pergaduhan yang berlaku di sebuah pusat beli-belah pada minggu lepas bukan bersifat perkauman, sebaliknya berpunca daripada perselisihan faham berkaitan masalah peribadi.

Beliau berkata berikutan insiden itu, polis menahan tujuh lelaki tempatan berumur antara 25 hingga 35 tahun untuk membantu siasatan.


Pemandu Maut Dalam Kemalangan Jalanraya Di Merotai

TAWAU: Seorang pemandu maut di tempat kejadian selepas kenderaannya terbabas sendiri lalu terbalik di Jalan Merotai petang kelmarin.

Pegawai Bomba Kanan (PBK) Dua Balai Bomba dan Penyelamat (BBP) Tawau Alipoldos Timbang berkata pihaknya berjaya mengeluarkan mangsa yang tersepit dalam kenderaannya itu.

Walaubagaimanapun, mangsa disahkan meninggal dunia oleh pihak ambulans dan diserahkan kepada pihak polis untuk tindakan selanjutnya.

“Kemalangan melibatkan sebuah kenderaan jenis Toyota Hilux,” katanya sambil menambah tiada maklumat mangsa diperolehi.

Ketika dalam perjalanan pulang ke balai, Alipoldos bersama lima lagi anggotanya mendapat panggilan mengenai satu lagi kemalangan di Jalan Kalabakan.

Katanya kemalangan tersebut melibatkan sebuah lori balak yang terbabas di bahu jalan.

“Terdapat seorang mangsa lelaki dewasa terlibat dalam kemalangan tersebut.

“Mangsa berjaya dikeluarkan dan dihantar ke hospital oleh orang awam sebelum ketibaan Persatuan Bomba Sukarela (PBS) Kalabakan.

“Tiada operasi menyelamat dilakukan dan pemeriksaan di sekitar lokasi dijalankan bagi memastikan keadaan selamat,” jelasnya. -SabahNewsToday


(VIDEO) Wanita Ditemui Terdampar Di Pantai Awam Teluk Likas

KOTA KINABALU: Suasana di Taman Awam Teluk, Likas di sini gempar apabila seorang wanita dewasa ditemui terdampar di tepi pantai awam berkenaan kira-kira jam 4 petang tadi.

Orang ramai yang berada di kawasan berhampiran kemudian membantu mengangkat wanita itu ke daratan sebelum menghubung pihak hospital.

Wanita tempatan berusia 50-an itu kemudian dibawa ke Hospital Wanita dan Kanak-Kanak Sabah (HWKKS) di Likas, untuk rawatan lanjut.

Kejadian itu turut tular di Facebook sejak petang tadi dan bagi sesiapa yang mengenali mangsa untuk ke hospital kerana mangsa tidak sedarkan diri.

Sepasukan polis yang melihat rakaman video yang tular di media sosial itu kemudian bergegas ke hospital untuk menjalankan pemeriksaan lanjut.

Setakat ini mangsa dilaporkan telah sedarkan diri namun sukar berkomunikasi dengan baik.

Polis dari Ibu Pejabat Polis Daerah (IPD) Kota Kinabalu sedang menjalankan siasatan bagi mengenal pasti punca sebenar wanita itu ditemui terdampar di tepi pantai berkenaan. -SabahNewsToday


142 Individu Diarah Patah Balik Hari Pertama Larangan Rentas Daerah

TAWAU : Seramai 142 individu diarah patah balik dalam tempoh larangan rentas daerah yang berkuatkuasa bermula awal pagi tadi di lapan Sekatan Jalan Raya (SJR) di daerah ini.

Ketua Polis Daerah Tawau Asisten Komisioner Peter Umbuas berkata, setakat 24 jam yang lalu pihaknya bersama pasukan pemantau yang lain sudah memeriksa sebanyak 4044 buah kenderaan di semua SJR.

“Jumlah anggota yang bertugas di semua SJR pula tidak berubah dan tiada pertambahan dilakukan, manakala semua petugas berganti-ganti menjalankan kawalan selama 24 jam tanpa henti.

“Setakat ini tiada lagi tangkapan dibuat dan hasil tinjauan di semua SJR, masyarakat Tawau mematuhi Perintah Kawalan Pergerakan Diperketat Bersyarat (PKPDB) yang dilaksanakan di empat buah daerah,”katanya ketika dihubungi.

Terdahulu, untuk daerah Tawau SJR dilaksanakan di Batu 2 Jalan Apas, Jambatan Putih, KM50 Tawau-Semporna, Tanjung Batu, Merotai Besar, Batu 6 Jalan Apas, Jalan Chong Thien Vun dan Jalan Check Point (RCP) Kalabakan.

Sementara itu, tinjauan penduduk Tawau terhadap penguatkuasaan perintah larangan rentas daerah yang diumumkan oleh kerajaan mendapat reaksi positif.

Sitti Zubaidah Talata berkata penguatkuasaan ini merupakan satu usaha yang sepatutnya dilakukan lebih awal lagi supaya wabak COVID-19 tidak merebak dengan cepat.

“Seharusnya pelaksanaannya dibuat semasa kerajaan mengumumkan PKPDB iaitu 29 September lalu memandangkan jumlah pesakit positif wabak dan kluster semakin meningkat.

“Kita sedia maklum wabak tersebar bermula di empat daerah iaitu Tawau, Lahad Datu, Kunak dan Semporna, oleh itu sememangnya sangat tepat larangan rentas daerah dilaksanakan supaya dapat menyekat penularan wabak,”katanya.

Zubaidah berkata, pihak berkuasa juga diharap dapat meningkatkan kawalan di perairan negara bagi memastikan pencerobohan pendatang tanpa izin (PTI) dapat dibanteras.

“Penularan utama sehingga berlakunya kluster benteng disebabkan pencerobohan PTI dari negara jiran dan sememangnya penjagaan rapi di sempadan sangat perlu bagi membendung penyebaran wabak import,”katanya.

Pandangan itu turut dipersetujui oleh Wahab Muhammad,38, berkata larangan rentas daerah ini dilaksanakan demi kebaikan semua pihak dalam mengekang penularan COVID-19.

Beliau berkata, larangan merentas daerah sedikit sebanyak membataskan pergerakan terutama kepada mereka yang berulang alik keluar daerah setiap hari.

“Dijangkakan sekiranya ini berlarutan lebih lama, ramai yang akan hilang pekerjaan disebabkan pandemik COVID-19 ini, namun arahan kerajaan harus dipatuhi kerana ia untuk kebaikan rakyat.

“Rakyat harus mematuhi prosedur operasi standard (SOP) dan hindari pandemik itu supaya tidak perlu lagi melalui Perintah Kawalan Pergerakan (PKP) yang bakal meruntuhkan ekonomi kita,”katanya.

Wahab berkata, walaupun mungkin pergerakan akan terbatas tetapi sangat bersetuju jika cara ini dapat membantu mengurangkan kes COVID-19 dan sebagai langkah untuk memutuskan rangkaiannya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buntu Kos Rawatan Suami Tidak Cukup

KOTA KINABALU: Prosedur rawatan pengidap penyakit berkaitan saluran darah, Azman Atama, 34, yang sepatutnya dijalankan hari ini di Hospital Universiti Kebangsaan Malaysia (HUKM) terpaksa ditangguhkan selepas gagal mengumpul kos rawatan berjumlah RM32,000.

Isterinya, Nur Shakila Ag Sarin, 29, berkata setakat ini pihaknya hanya dapat mengumpul kira-kira RM20,000 menerusi sumbangan orang ramai yang prihatin terhadap keadaan suaminya, termasuk melalui kempen dalam talian kitafund.com.

Katanya, pihaknya sudah menghubungi HUKM untuk menangguhkan rawatan yang dipanggil Embolization itu sehingga jumlah wang yang diperlukan untuk prosedur rawatan berkenaan mencukupi.

“Walaupun sedar suami perlu menjalani rawatan itu dengan segera iaitu sepatutnya pada hari ini, kami terpaksa meminta pihak HUKM menangguhkannya kerana wang untuk membiayai kos rawatan berkenaan belum mencukupi.

“Pihak HUKM memaklumkan ia akan memberikan tarikh baharu untuk suami saya menjalani rawatan pada bulan depan,” katanya ketika dihubungi, hari ini.

NSTP sebelum ini menyiarkan harapan Nur Shakila agar orang ramai dapat menyumbang untuk membantu suaminya menjalani rawatan itu yang perlu dilakukan segera berikutan keadaan kesihatannya yang semakin merosot.

Sebelum ini, sebanyak RM70,000 wang pinjaman sudah dibelanjakan untuk rawatan awal suaminya, namun rawatan lanjut perlu dilakukan bagi mencegah masalah dihadapi suaminya daripada melarat.

Azman disahkan mengidap Right Posterior Fossa Arteriorvenous Fistula, iaitu keadaan sambungan abnormal salur darah arteri dan vena yang kronik hingga mengganggu sistem penyaluran darah ke otak.

Menerusi rawatan Embolization di HUKM, Azman perlu melalui prosedur rawatan dengan memasukkan hos besar dalam saluran darah melalui celah paha untuk memulihkan sambungan abnormal saluran darah.

Nur Shakila berkata, keadaan kesihatan suaminya semakin merosot berbanding sebelum ini dan sering mengalami gejala sakit kepala, muntah serta penglihatan yang kabur.

“Doktor memberitahu saya kemungkinan urat saraf suami terganggu sehingga mengalami gejala sedemikian. Lebih membimbangkan, urat abnormal itu boleh pecah bila-bila masa sahaja.

“Walaupun sakit, suami saya tetap turun kerja seperti biasa tetapi jika dia rasa tidak larat, dia terpaksa ambil cuti kecemasan. Suami juga sentiasa membawa ubat muntah ke mana-mana saja,” katanya.

Nur Shakila berharap agar beliau dapat mengumpul dana yang cukup supaya Azman dapat menjalani rawatan secepat mungkin berikutan tahap kesihatan yang semakin kritikal.

Orang ramai boleh membantu dengan menyalurkan sumbangan menerusi akaun Bank CIMB 7038957270 atas nama Nur Shakila Ag Sarin.


Warga Asing Ditahan Sembunyi Petrol Dalam Hutan Bakau

SEMPORNA: Bekalan petrol dibawa sedikit demi sedikit dan dikumpul di kawasan hutan bakau sebelum diseludup keluar ke Filipina.

Itu antara taktik dan modus operandi yang digunakan seorang lelaki warga asing apabila kegiatannya berjaya dikesan Unit Risikan Marin (URM) Pasukan Polis Marin (PPM), di sini, semalam.

Komander PPM Wilayah Empat Sabah, Asisten Komisioner Mohamad Pajeri Ali, berkata berpandukan maklumat risikan itu, suspek berumur 23 tahun terbabit ditahan berikutan serbuan dijalankan di sebuah rumah tidak bernombor di kawasan ‘pondohan’ di Pulau Bohey Dulang, di sini, pada jam 4.30 petang.

Katanya, hasil serbuan itu membawa kepada penemuan 800 liter minyak petrol yang disembunyikan dalam kawasan bakau yang disyaki untuk diseludup ke negara jiran Filipina.

“Kejayaan serbuan ini adalah hasil pemantauan serta risikan berterusan PPM dan mendapati suspek memperoleh bekalan petrol sedikit demi sedikit dari pekan Semporna sebelum dikumpul di kawasan hutan bakau yang sukar dilalui atau dilihat oleh pasukan keselamatan termasuk orang awam,” katanya menerusi kenyataan, di sini, hari ini.

Mohamad Pajeri berkata, walaupun pelbagai taktik dan modus operandi yang digunakan penyeludup, namun ia tidak mampu menghalang anggota PPM dalam mengesan serta mengekang aktiviti yang menyalahi undang-undang.

Katanya, tangkapan dan rampasan termasuk sebuah bot yang digunakan untuk memunggah minyak petrol terbabit turut dirampas dan dibawa ke pangkalan Markas Operasi PPM Semporna untuk tindakan lanjut.

“Nilai rampasan keseluruhan dianggarkan berjumlah RM16,164. Kes disiasat mengikut Seksyen 21 Akta Kawalan Bekalan 1961, yang dibaca bersama Peraturan-Peraturan Kawalan Bekalan dan jika sabit kesalahan boleh didenda RM1 juta perseorangan dan penjara tiga tahun,” katanya.


‘Nak merajuk sangat, ayah seret’

WASHINGTON: Seorang bapa dirakam menyeret anak perempuannya menggunakan hud baju dipakai tidak ubah seperti bagasi kecil apabila kanak-kanak itu merajuk dan enggan berjalan selepas mereka turun pesawat di Lapangan Terbang Antarabangsa Dulles.

Video lucu itu dirakam pada hari Tahun Baru di Dulles, Virginia, oleh seorang pengunjung lapangan terbang itu yang menunggu ketibaan teman wanitanya.

“Saya menunggu teman wanita di lapangan terbang apabila melihat bapa ini menyeret anak perempuannya menggunakan hud jaket dipakai.

“Budak itu tidak menjerit atau menangis, sebaliknya membiarkan saja perbuatan bapanya.

“Pada masa sama, seorang lagi budak perempuan, mungkin adiknya, mengekori mereka kira-kira enam meter di belakang kerana malu,” kata perakam berkenaan.ADVERTISING

Video itu menunjukkan lelaki terbabit selamba menyeret anaknya itu manakala sebelah lagi tangan membawa beg pakaian.

Kanak-kanak berkenaan nampak rileks dengan kedua-dua tangannya diletakkan atas riba tanpa memprotes apa dilakukan bapanya itu. Adiknya yang mengekor jauh di belakang mereka pula dilihat membawa dua beg galas serta mengheret beg kecil.

Tidak jelas daripada video itu sama ada kanak-kanak terbabit tidur atau terjaga, namun dia langsung tidak bergerak sepanjang rakaman berkenaan. – Agensi


WARISAN Perjuang MA63 Demi Menuntut Hak Rakyat Sabah

KOTA MARUDU: Parti Warisan Sabah (WARISAN) komited dengan perjuangan menuntut hak-hak rakyat Sabah menurut Perjanjian Malaysia 1963 (MA63).

Ahli Dewan Undangan Negeri (ADUN) Tandek Datuk Anita Baranting berkata di samping tercatat dalam manifesto PRU14, Ketua Menteri Datuk Seri Mohd. Shafie Apdal turut mengemukakan tuntutan MA63 dalam Sidang Parlimen minggu lalu.

“Isu tuntutan hak Sabah dalam MA63 tidak pernah dibahaskan dalam Parlimen, sebelum ini, hanya setelah Warisan memerintah Sabah barulah perkara itu berjaya dibawa ke dalam perbahasan Parlimen,” katanya.

Anita menegaskan usaha itu menunjukkan pucuk kepimpinan WARISAN yang diketuai Shafie benar-benar serius menuntut dan mempertahankan hak-hak rakyat jelata Sabah seperti yang termaktub dalam MA63 termasuk Perkara 20.

Atas dasar perjuangan itu, katanya semakin ramai kalangan pemimpin dan ahli-ahli pelbagai parti pemerintah sebelum ini mulai memberikan sokongan kepada WARISAN.

“Sokongan itu dapat mendukung usaha meneruskan agenda pembangunan bagi memenuhi keperluan rakyat termasuk dari kawasan Tandek,” katanya.

Anita berkata demikian pada Majlis Ramah Mesra Kg Rasak Laut yang menyaksikan penyertaan 500 ahli baharu ke dalam Warisan diketuai Datu Zaman Bayang semalam.

Anita seterusnya menyentuh isu pendatang tanpa izin (PTI) yang hangat ditularkan dalam media sosial dengan menyifatkan perkara berkenaan sebagai isu lama sejak sebelum kewujudan negara Malaysia.

Sehubungan itu, Anita mengajak rakyat agar tidak terpengaruh dengan isu PTI kerana sekalipun orang-orang dalam parti tertentu pembangkang itu memerintah, masalah PTI tidak akan selesai.

“Suara-suara mereka tentang PTI tidak akan sampai ke mana kerana sudah terbukti pemerintah lalu sejak kemerdekaan tidak mampu mengatasi masalah berkenaan,” tegasnya.

Anita sebaliknya meminta rakyat menyokong pemimpin WARISAN di pelbagai peringkat seperti cawangan, kawasan dan negeri.

Terdahulu Zaman menyatakan pihaknya bersama 500 ahli baharu dari pelbagai parti Barisan Nasional (BN) memutuskan menyertai WARISAN kerana yakin dengan kemampuan kepimpinan parti berkenaan.

“Penyertaan kami ke dalam WARISAN adalah ikhlas dan sukarela tanpa dipengaruhi mana-mana pihak,” katanya.

Turut hadir Ketua Bahagian WARISAN Kota Marudu Majamis Timbuong dan wakil penduduk Kg Rasak Laut Bidin Alipuddin.

Dalam ucapannya Majamis memaklumkan pihaknya akan mengambil langkah-langkah positif menggazet tanah Borneo Samudera untuk perkampungan sembilan kampung dalam kawasan Tandek.


Kontrak Pemain Skuad Piala Presiden, Belia Akan Ditamatkan

KOTA KINABALU: Kontrak kesemua pemain skuad Piala Presiden dan Piala Belia Sabah akan ditamatkan pada Jun ini.

Ia susulan keputusan Persatuan Bola Sepak Sabah (SAFA) yang bersetuju agar dua kejohanan itu ditiadakan tahun ini berikutan penularan wabak Covid-19 yang melanda negara ketika ini.

“Kami telah memutuskan perkara ini iaitu kontrak mereka (pemain Piala Presiden dan Belia) diberhentikan serta-merta pada Jun ini.

“Bagaimanapun, para pemain dua kejohanan itu akan tetap diberi peluang untuk kembali beraksi bersama pasukan sekiranya mereka masih mahu bermain pada tahun depan.

“Sekarang ini pun ada di kalangan mereka yang telah pulang ke rumah masing-masing dan kita harapkan usaha bakat-bakat muda ini tidak akan terhenti, teruskan usaha dan kekalkan kecergasan diri masing-masing, mudah-mudahan tahun depan mereka dapat beraksi lagi,” kata presiden SAFA, Datuk Peter Anthony, di sini, kelmarin.

Sementara itu, Peter berkata pihak SAFA juga masih menunggu keputusan daripada Persatuan Bola Sepak Malaysia (FAM) dan Liga Bolasepak Malaysia (MFL) sama ada Liga Super akan diteruskan atau tidak.

“Buat masa ini kesemua pemain juga masih menjalani latihan kecergasan di kediaman masing-masing.

“Secara dasarnya apa yang kami difahamkan liga mungkin diteruskan pada September atau Oktober tapi kami akan tunggu keputusan daripada FAM sebelum sebarang keputusan daripada pihak kami dibuat,” katanya. – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Penunggang Motosikal Maut Bertembung Lori Di Jalan Tamparuli – Kiulu

TUARAN: Seorang lelaki maut selepas motosikal ditunggangnya bertembung dengan sebuah lori di Kilometer 5.7, Jalan Tamparuli-Kiulu, berhampiran Kampung Rangalau Baru, di sini, hari ini.

Dalam kejadian kira-kira jam 3 petang itu, mangsa berusia 27 tahun itu mengalami kecederaan parah di kepala sebelum disahkan meninggal dunia di lokasi kejadian.

Ketua Polis Daerah Tuaran, Deputi Superintendan Mohd Hamizi Halim berkata, siasatan awal mendapati, lori berkenaan dipandu seorang lelaki berusia 51 tahun.

Katanya, lori berkenaan bergerak dari arah Kiulu menuju ke Tamparuli, manakala penunggang motosikal dari arah bertentangan.

“Kemalangan berlaku di satu selekoh menuruni bukit yang agak menjunam. Motorsikal mangsa dipercayai hilang kawalan dan terbabas mengelongsor ke arah hadapan lori di lorong bertentangan.

“Akibat daripada kejadian itu, mangsa bertembung dengan lori dan penunggang motorsikal mengalami cedera parah di bahagian badan dan kepala,” katanya dalam kenyataan media, hari ini.

Mohd Hamizi berkata, mangsa disahkan meninggal dunia di lokasi kejadian oleh pegawai perubatan Hospital Tuaran yang tiba di lokasi kemalangan.

Katanya, pemandu lori tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan (APJ) 1987. – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,680 Kes Baharu, 7 Kematian Dicatatkan Hari Ini

KUALA LUMPUR: Kes baharu positif Covid-19 di negara ini menurun dalam tempoh 24 jam lalu kepada 1,680 kes berbanding 2,154 kes semalam, kata Ketua Pengarah Kesihatan Tan Sri Dr Noor Hisham Abdullah.

Beliau berkata, perkembangan terbaharu itu menjadikan kes terkumpul positif Covid-19 di Malaysia berjumlah 311,777 kes dengan kes aktif sebanyak 21,159 kes.

Katanya, daripada jumlah kes baharu dilaporkan hari ini, tiga adalah kes import yang mendapat jangkitan dari luar negara, manakala 1,677 kes membabitkan penularan dalam negara.

“Kes sembuh harian pula mencatat 2,548 kes, menjadikan jumlah keseluruhan pesakit yang sembuh setakat hari ini sebanyak 289,452 kes,” katanya dalam kenyataan media mengenai perkembangan Covid-19, hari ini.

Dalam pada itu, Dr Noor Hisham berkata, sebanyak 172 kes dirawat di Unit Rawatan Rapi (ICU) dengan 84 daripadanya memerlukan alat bantuan pernafasan.

Beliau berkata, tujuh kematian pula dilaporkan hari ini menjadikan jumlah kes kematian keseluruhan dalam negara akibat pandemik itu membabitkan 1,166 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD: 6 Individu Ditahan, Terlibat Tunjuk Perasaan Di Tawau

TAWAU: Seramai enam individu ditahan polis kerana cubaan tunjuk perasaan di hadapan sekatan jalan raya(SJR) di Kampung Muhibbah Raya petang tadi.

Kejadian pada jam 3.20 petang sekumpulan enam individu yang datang dari luar perkampungan tersebut menghampiri SJR sambil memegang sepanduk.

Tujuan mereka melakukan tindakan tersebut dengan alasan ingin menyuarakan keadaan keluarga mereka yang tinggal di kampung berkenaan yang terkesan berikutan Perintah Kawalan Pergerakan Diperketatkan (PKPD) di kampung berkenaan.

Kesemua individu terbabit yang berumur 20 hingga 30 an juga bukan berasal dari kampung tersebut tetapi datang luar kampung berkenaan.

Bagaimanapun, polis dapat mengawal keadaan dan cubaan tunjuk perasaan tersebut terkawal pada jam 3.30 petang.

Kesemua individu tersebut dibawa ke Balai Polis Tawau untuk tindakan lanjut termasuk dikompaun.

Lima buah motosikal yang digunakan individu tersebut turut dibawa ke balai polis dengan menggunakan lori polis.

Ketua Polis Daerah Tawau, Asisten Komisioner Peter Umbuas ketika dihubungi mengesahkan kejadian tersebut dan semua yang terlibat akan dikompaun di bawah akta kawalan penyakit berjangkit. – Utusan Borneo


Kawalan Ketat Di Empat Lokaliti Di Sabah

PUTRAJAYA: Kerajaan mengumumkan kawalan ketat di empat lokasi di Sabah susulan peningkatan kes secara mendadak dengan kadar kebolehjangkitan tinggi.

Perintah kawalan pergerakan diperketatkan diumumkan bagi Kampung Gayang di Tuaran; dan Institut Latihan Perindustrian (ILP), Taman Permata, dan Taman Seri Labuk di Sandakan, bermula 10 hingga 23 April.

“Pelaksanaan PKPD ini untuk menyekat penularan jangkitan dari kawasan berisiko ke luar lokaliti ini serta membolehkan Kementerian Kesihatan melakukan ujian saringan secara bersasar ke atas semua penduduk,” katanya dalam kenyataan.


Isteri, Anak Anggota Jabatan Penjara Negatif Covid-19

TAWAU: Isteri dan anak anggota Jabatan Penjara, mangsa terbaharu Covid-19, Selasa lalu, disahkan negatif dari penyakit berkenaan.

Pegawai Kesihatan Kawasan Tawau Dr G Navindran berkata, sebaik mangsa disahkan positif Covid-19, awal minggu ini, pihaknya segera melakukan ujian saringan kesihatan yang sama ke atas keluarga penjawat awam berkenaan terutamanya isteri dan anaknya.

“Mangsa kini dirawat di wad manakala keluarga beliau dikuarantin di rumah.

“Selain itu, kami turut melakukan ujian saringan yang sama ke atas semua penjaja dan pekerja di Pasar Sri Tanjung, hari ini, selepas mangsa mengaku berkunjung ke sana termasuk beberapa tempat sebelum disahkan positif Covid-19,” katanya kepada media, hari ini.

Tambah Navindran, pihaknya turut melakukan ujian yang sama ke atas 500 pegawai dan anggota Jabatan Penjara selain banduan bagi mengesan sebarang jangkitan daripada mangsa.

“Selain itu, saya menafikan beberapa mesej yang tular di laman sosial mengenai gesaan terhadap ibu bapa untuk tidak menghantar anak ke sekolah ekoran bimbang jangkitan Covid-19 daripada anak anggota Jabatan Penjara berkenaan.

“Saya nasihatkan, jangan sekat anak ke sekolah  kerana premis itu mempunyai prosedur operasi standart (SOP) yang baik dalam menangani penularan Covid-19,” katanya.

Tambah Navindran, SOP sama perlu sentiasa dipraktikkan termasuk penjarakan sosial dalam bas sekolah dan dalam kalangan ibu bapa atau penjaga ketika menunggu pelajar di luar pagar.

“Selagi orang ramai mengamalkan SOP yang betul termasuk, pemakaian pelitup muka, cecair sanitasi, penjarakan sosial dan kerap membasuh tangan, ia akan membantu mengurangkan risiko jangkitan,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Desak SPRM Siasat Kontrak Jalan Raya RM1.55 Bilion

KOTA KINABALU: UMNO Sabah menggesa agensi anti-rasuah menyiasat beberapa projek penyelenggaraan jalan raya dikatakan bernilai kira-kira RM1.55 bilion yang didakwa dianugerahkan secara rundingan terus kepada kontraktor oleh sebuah kementerian kerajaan negeri.

Ketua penerangan Umno Sabah, Ghazalie Ansing berkata, kontrak tersebut yang bernilai dari RM325 juta ke RM500 juta setiap satu sepatutnya dianugerahkan melalui proses tender.

“Ini salah guna kuasa,” katanya dalam satu kenyataan hari ini sekali gus menggesa Suruhanjaya Pencegahan Rasuah Malaysia (SPRM) mengambil tindakan tegas.

Ketika ditanya sama ada Umno Sabah membuat laporan kepada agensi itu, Ghazalie berkata, beliau telah menghubungi SPRM yang kini meneliti dakwaan berkenaan.

FMT telah menghubungi SPRM bagi mendapatkan respons.

Ghazalie berkata, sekurang-kurangnya 4 syarikat diberikan kontrak tersebut, masing-masing untuk tempoh projek 5 tahun.

Beliau berkata, Warisan dan Pakatan Harapan (PH) menjanjikan pentadbiran yang telus dalam manifesto pilihan raya mereka.

Beliau juga mempersoalkan peranan pegawai SPRM yang ditempatkan di Jabatan Ketua Menteri apabila berlakunya perkara seumpama itu. – FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


ADUN DAP Setia Bersama Warisan Plus

SANDAKAN: Selepas Parti Warisan Sabah (Warisan), Parti Tindakan Demokratik (DAP) Sabah tampil menjelaskan tiada Ahli Dewan Undangan Negeri (Adun) parti itu bertindak keluar parti.

Penjelasan itu menepis dakwaan akan ada Adun DAP dan Warisan bertindak keluar parti secara beramai-ramai.

Pemangku Pengerusi DAP Sabah, Datuk Frankie Poon Ming Fung berkata, DAP Sabah masih bersama-sama dengan blok pembangkang Warisan Plus yang memberi sokongan kepada Datuk Seri Mohd Shafie Apdal.

“Kita mengadakan sidang media ini susulan pengisytiharaan Adun Sebatik keluar parti dan kononnya akan ada lagi Adun Warisan dan DAP mengikut jejak itu (keluaar parti).

“Saya yakin bahawa semua Adun DAP dan Warisan khususnya di Sandakan tidak akan berbuat demikian.

“Kami kekal bersama Warisan Plus dan tidak akan keluar parti ini,” katanya pada sidang media di Sandakan pada Sabtu.

Sehubungan itu, beliau yang juga Adun Tanjong Papat turut mengingatkan semua Adun DAP agar tidak mengkhianati undi yang diberikan rakyat. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,979 Kes Baharu Covid-19 Dicatat Hari Ini

PUTRAJAYA: Angka kes baharu Covid-19 menurun dengan 4,979 kes hari ini berbanding 5,854 kes semalam.

Ketua Pengarah Kesihatan, Tan Sri Dr Noor Hisham Abdullah berkata, data itu menjadikan jumlah kumulatif kes di Malaysia setakat ini mencecah 2,471,642 kes.

Katanya, maklumat terperinci akan dimuatnaik ke laman web http://covidnow.moh.gov.my dengan data setiap hari dikemaskini selepas tengah malam.

Sehingga 31 Oktober 2021: Jumlah kes COVID-19 yang dilaporkan adalah 4,979 kes (2,471,642 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/VEtQ278wJX


Perintah berkurung ESSZone dilanjutkan hingga 26 Mei

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok, dilanjutkan sehingga 26 Mei ini.

Pesuruhjaya Polis Sabah Datuk Omar Mammah dalam kenyataan hari ini, berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai tinggal di kawasan itu dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan terbabit tidak diceroboh pengganas yang mengancam keselamatan penyelidik dan pelancong asing melawat pulau peranginan.

“Perintah berkurung juga bagi menjamin keselamatan serta kesejahteraan rakyat Sabah yang menjadi pengguna perairan dan mereka yang berada di kawasan daratan ESSZone,” katanya.

Omar berkata perintah berkurung akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya, berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung,” katanya. – BERNAMA


Kerajaan Sabah alu-alukan syarikat, ahli perniagaan dari China untuk melabur- Mohd Shafie

KOTA KINABALU, 26 Sept – Kerajaan Sabah mengalu-alukan syarikat dan ahli perniagaan dari China untuk melabur dan membawa lebih banyak modal dan teknologi bagi meningkatkan momentum pembangunan ekonomi di negeri ini.

Ketua Menteri Sabah, Datuk Seri Mohd Shafie Apdal, berkata untuk tujuan itu, kerajaan negeri akan berusaha menyediakan persekitaran pelaburan yang mudah dan menggalakkan.

“Petang tadi saya berjumpa dengan sekumpulan pelabur dari China yang bersedia untuk melabur tidak kurang daripada US$2.5 bilion dalam sektor tertentu di negeri ini, yang akan mewujudkan kira-kira 3,000 peluang pekerjaan untuk rakyat Sabah,” katanya.

Beliau berkata demikian ketika berucap pada Majlis Sambutan Ulang Tahun ke-69 Penubuhan Republik Rakyat China anjuran Pejabat Konsulat Jeneral China di Kota Kinabalu, di sini, malam ini.

Turut hadir, Konsul Jeneral China di Kota Kinabalu, Liang Caide.

Mohd Shafie berkata, kerajaan baharu Sabah yang diterajui Parti Warisan Sabah (Warisan) menghargai kerjasama dengan China.

“Oleh itu Sabah akan memanfaatkan Inisiatif One Belt and One Road untuk mengukuhkan kerjasama dengan China dalam pelbagai bidang seperti infrastruktur, pertanian, perhutanan, perikanan dan pelancongan.

“Perjanjian berkaitan dengan durian, getah dan minyak kelapa sawit yang ditandatangani sewaktu lawatan Perdana Menteri, Tun Dr Mahathir Mohamad, ke China  baru-baru ini, menggalakkan dan saya percaya Sabah boleh mendapat manfaat daripadanya,” katanya.

Tambahnya, kerajaan negeri akan terus mengukuhkan kerjasama dengan China dalam pelbagai sektor perindustrian serta belajar daripada pengalaman negara berkenaan dalam meningkatkan kelajuan serta kualiti pembangunan di Sabah.

“Pejabat Konsulat Jeneral China di Kota Kinabalu memberikan sumbangan penting dalam mengukuhkan hubungan Sabah-China menerusi pelbagai bidang.

“Oleh itu, kerajaan negeri akan terus mengekalkan komunikasi dan kerjasama dengan pihak Konsulat untuk bersama mempromosikan persahabatan China-Sabah dan saya berharap, kedua-dua negara terus menikmati kesejahteraan dan kedamaian serta mengekalkan persahabatan,” katanya.


Syarikat Hartanah Terbesar Di Taiwan Rancang Labur ebih RM1 Bilion Di Pulau Mengalum

KOTA KINABALU, 13 Okt : Kerajaan negeri Sabah menyambut baik pelan syarikat hartanah terbesar di Taiwan, Sinyi Realty Group, untuk membina sebuah resort eko-pelancongan mewah bertaraf lima bintang dianggarkan bernilai lebih RM1 bilion di Pulau Mengalum, di sini.

Ketua Menteri Datuk Hajiji Noor berkata beliau gembira apabila syarikat hartanah tersebut memilih untuk melabur di Sabah berikutan pelancongan amat penting bagi negeri ini dan sektor tersebut telah dikenal pasti sebagai antara tiga teras utama dalam pelan pembangunan Sabah Maju Jaya (SMJ).

“Sabah antara negeri paling indah di Malaysia dan kami mempunyai banyak untuk ditawarkan dari segi pelaburan dalam sektor pelancongan,” katanya dalam kenyataan sempena pertemuan dengan Sinyi Realty Group di Menara Kinabalu di sini hari ini.

Beliau berkata sejajar dengan SMJ, beliau memberi jaminan kepada Sinyi Realty Group bahawa kerajaan negeri akan memberikan bantuan yang diperlukan untuk memudahkan pelaburan syarikat tersebut.

Terdahulu, Pengerusi Sinyi Group Chou Chun Chi menyatakan penghargaan kepada kerajaan negeri dan ketua menteri atas sokongan terhadap pelaburan dan pembangunan di Pulau Mengalum yang akan menguasai pasaran pelancongan mewah.

“Ia akan menyediakan kira-kira 2,400 peluang pekerjaan kepada penduduk tempatan dan dijangka membawa masuk 97,000 pelancong ke Sabah setiap tahun,” katanya.

Selepas memperoleh lebih daripada separuh pulau dengan nilai RM266 juta pada 2019, Sinyi Realty Group merancang untuk memulihkan bahagian pulau yang tandus dengan menanam semula pokok di kawasan tersebut dan terumbu karang di sekitarnya yang rosak akibat aktiviti bom ikan.

Pulau Mengalum pernah menjadi pusat kuarantin ternakan sehingga tahun 1997 dan sebelum pandemik COVID-19, pulau itu, yang kira-kira satu jam 15 minit perjalanan menaiki bot dari ibu negeri, amat popular dalam kalangan pelancong China. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Pertimbang Setiap Permohonan i-Sinar Kategori 2

KUALA LUMPUR: Kumpulan Wang Simpanan Pekerja (KWSP) akan mempertimbangkan setiap permohonan kemudahan i-Sinar di bawah Kategori 2, kata Ketua Pegawainya Tunku Alizakri Raja Muhammad Alias.

Beliau berkata, ahli yang terjejas dari segi kewangan tidak kira pendapatan kecil atau besar tetapi tidak layak membuat permohonan untuk i-Sinar di bawah Kategori 1, boleh memohon untuk kemudahan itu di bawah Kategori 2.

“KWSP sedar situasi individu yang terjejas pendapatannya adalah unik bagi setiap kes dan tidak ada satu penyelesaian menyeluruh.

“Untuk kategori kedua, kita menyarankan kepada ahli kita untuk siapkan dokumen yang boleh menunjukkan impak atau kesan terjejas pendapatan mereka dan hantar kepada KWSP pada 11 Januari 2021,” katanya pada program ‘i-Sinar dialog Bersama KWSP’ di Astro Awani, malam ini.

Tunku Alizakri berkata, KWSP akan membuat pertimbangan setiap permohonan bagi memastikan pintu pertolongan tidak tertutup kepada sesiapa.

Pada 2 Disember, KWSP mengumumkan pencarum yang layak membuat permohonan kemudahan i-Sinar terbahagi kepada dua kategori.

Kategori 1 adalah pencarum yang bekerja dalam sektor formal, bekerja sendiri, bekerja dalam sektor ekonomi gig, ahli yang sudah lama tidak mencarum, hilang pekerjaan, suri rumah atau ahli yang diberi notis cuti tanpa gaji.

Kriteria bagi kategori 1 adalah ahli yang tiada caruman dengan KWSP sekurang-kurangnya selama dua bulan berturut-turut semasa permohonan; atau ahli yang masih bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020.

Bagi kategori ini, tiada dokumen sokongan diperlukan; kelulusan secara automatik berdasarkan data dalaman KWSP dan ahli hanya perlu memohon secara dalam talian melalui isinar.kwsp.gov.my mulai 21 Disember 2020.

Bagi kategori 2 pula, ia adalah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas Mac 2020, dan pengurangan itu hanya boleh dikenal pasti melalui dokumen diberikan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yasin Berdepan Hukuman Gantung Sampai Mati

PETALING JAYA : Penyanyi nasyid dan komposer, Muhammad Yasin Sulaiman didakwa di Mahkamah Sesyen dan Majistret di sini, pada Khamis atas dua pertuduhan menanam 17 pokok disyaki ganja dan mengedar dadah jenis sama, minggu lalu.

Yasin, 47, didakwa menanam 17 pokok kanabis dalam pasu plastik berisi tanah boleh diperolehi sama ada secara terus atau secara tidak langsung.

Bagaimanapun, penyanyi yang popular dengan lagu Mimpi Laila itu mengaku tidak bersalah selepas pertuduhan dibaca di hadapan Hakim Norshila Kamaruddin.

Kesalahan didakwa dilakukan di sebuah kondominium di Kota Damansara jam 5.30 petang, 24 Mac lalu.

Ia merupakan suatu kesalahan di bawah seksyen 6B(1)(a) Akta Dadah Berbahaya (ADB) 1952 dan boleh dihukum di bawah Seksyen 6B (3) akta sama yang membawa hukuman penjara seumur hidup dan sebat tidak kurang daripada enam sebatan, jika sabit kesalahan.

Penyanyi itu turut didakwa mengedar dadah berbahaya jenis ganja anggaran berat 214 gram di lokasi, masa dan tarikh sama.

Dia dituduh di bawah Seksyen 39B(1)(a) ADB dan boleh dihukum di bawah seksyen 39B(2) akta sama.

Jika disabitkan kesalahan hendaklah dijatuhi hukuman mati atau penjara seumur hidup dan jika tidak dijatuhkan hukuman mati, perlu disebat tidak kurang 15 kali. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat pengedar dadah antara 105 ditahan di Kampung Bangau-Bangau

SEMPORNA, 18 Dis – Empat pengedar antara 105 individu yang ditahan polis atas kesalahan dadah dalam serbuan di sarang penagih di Kampung Bangau-Bangau di sini.

Timbalan Pesuruhjaya Polis Sabah Datuk Zaini Jass berkata Ops Sarang yang bermula 5.30 pagi semalam hingga 2.30 petang tadi melibatkan 54 pegawai dan 233 anggota daripada semua elemen khas polis.

Selain merampas dadah dipercayai jenis syabu dengan nilai keseluruhan kira-kira RM15,700, polis turut menyita selaras senjata api dan lapan butir peluru hidup daripada seorang lelaki berusia 55 tahun yang memilikinya tanpa lesen, katanya kepada pemberita di sini.

“Turut ditahan 24 pendatang asing tanpa izin terdiri daripada seorang wanita dan 23 lelaki berumur lingkungan 20 hingga 40-an,” katanya lagi.

Zaini berkata  Ops Sarang akan diteruskan secara agresif dan pihaknya akan menggempur sarang penagih dadah di kawasan lain secara berfasa.

“Orang awam antara penyumbang maklumat penting diperlukan polis bagi menggempur sarang penagih dadah di Sabah,” katanya .


Dua Remaja Disyaki Lumba Haram Maut

TAWAU: Dua remaja lelaki maut, selepas motosikal ditunggang mereka terbabit dalam kemalangan dipercayai ketika sedang berlumba haram di Landasan Lapangan Terbang Lama Tawau, dekat sini, petang semalam.

Dalam kejadian 5.30 petang itu, kedua-dua mangsa, Mohamad Ekhsan, 16, dan Rendy Salombe,15, masing-masing dari Kampung Seri Menanti dan Kampung Tanjung Batu Darat, meninggal dunia di lokasi kejadian.

Ketua Polis Daerah Tawau, Asisten Komisioner Peter Umbuas, berkata siasatan awal mendapati kemalangan berlaku apabila kedua-dua motosikal ditunggang mangsa bertembung sesama sendiri dari arah bertentangan.

“Selain tidak memiliki lesen, ketika kejadian kedua-dua penunggang juga tidak memakai topi keledar dan adalah disyaki mereka terbabit dalam aktiviti lumba haram,” katanya dalam kenyataan media di sini, hari ini.

Peter berkata, pihaknya sedang mengesan pemilik sebenar salah sebuah motosikal yang terbabit dalam kemalangan berkenaan berikutan alamat pemilik berdaftar adalah di daerah Semporna.

Katanya, ujian saringan COVID-19 mengesahkan salah seorang mangsa didapati positif wabak itu.

“Bagaimanapun, sampel darah mereka telah diambil untuk dianalisa dan proses bedah siasat akan dijalankan bagi mengetahui punca kematian.

“Siasatan lanjut masih dijalankan dan kemalangan disiasat menurut Seksyen 41(1) Akta Pengangkutan Jalan 1987,” katanya.

Terdahulu, sejak malam tadi tular di media sosial rakaman menunjukkan kejadian kemalangan membabitkan dua motosikal dengan kedua-dua mangsa masing-masing terbaring di atas permukaan jalan.

Difahamkan, sebelum ini lokasi kejadian kerap digunakan untuk aktiviti dan penganjuran sukan permotoran termasuk “drag race.” – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Tiga Tahun Perlu Bantuan Bedah Jantung

KOTA KINABALU: Tiada yang lebih menggembirakan pasangan suami isteri selain melihat anak yang sedang membesar hidup sihat dan dapat menjalani kehidupan normal seperti kanak-kanak lain.

Namun, bagi seorang ibu dari Kampung Kitobu, Inanam, dekat sini, melihat kesukaran anak bongsunya bernafas sehingga badan kebiruan kerana kekurangan oksigen sangat merisaukan diri dan keluarganya.

Marsiolena Enna Mamat, 27, berkata anak lelakinya itu, Hans Jerald Johnboy Wong, 3, disahkan menghidap kecacatan injap jantung sebelah kiri sejak lahir menyebabkannya mudah menjadi lemah jika banyak bergerak.

Dikesan sejak masih dalam kandungan, masalah dihadapi Hans, katanya menyebabkan anak bongsu daripada dua beradik itu lebih banyak menghabiskan masa menjalani rawatan di hospital sejak dilahirkan.

“Doktor sudah mengesan masalah ini sejak dia masih dalam kandungan lagi dan atas sebab itu jugalah doktor menyarankan saya melahirkan secara pembedahan di Hospital Wanita dan Kanak-Kanak Sabah (HWKKS) di Likas, Kota Kinabalu.

“Selepas dilahirkan pada 25 September 2018, Hans terus ditahan di Unit Rawatan Rapi Neonatal (NICU) HWKKS dan berada di sana selama dua bulan sebelum dibenarkan pulang,” katanya.

Katanya, disebabkan masalah itu, Hans memerlukan pemerhatian sepanjang masa, selain perlu menjalani rawatan berterusan di hospital bagi memastikan keadaan kesihatannya terkawal.

Bagaimanapun, katanya situasi dihadapi Hans tidak mungkin bertambah baik jika tidak menjalani pembedahan untuk memulihkan kecacatan injap jantung yang dialami kanak-kanak berkenaan.

Marsiolena berkata, Hans perlu menjalani pembedahan segera di Hospital Gleneagles Kuala Lumpur, namun kos yang mencecah RM70,000 menyebabkan dia dan suami, Boniface Johnboy Wong, 38, menghadapi kesukaran untuk menyediakannya.

“Selain kos pembedahan yang tinggi, kami juga terpaksa menanggung kos penerbangan dan rawatan sepanjang Hans dirawat di Kuala Lumpur selain rawatan susulan di Kota Kinabalu,” katanya.

Katanya, sebagai seorang suri rumah, manakala suaminya pula yang hanya bekerja sebagai juruteknik teknologi maklumat, mereka tidak mempunyai kemampuan atau simpanan yang mencukupi bagi menampung kos pembedahan Hans.

Namun, katanya Hans perlu menjalani pembedahan dan mereka berharap prosedur itu dapat dijalankan segera, selain berjaya dilaksanakan dengan sempurna bagi memulihkan kesihatan Hans.

“Mungkin disebabkan banyak bergerak, Hans sering kelihatan lemah dan badan menjadi kebiruan berikutan paras oksigen yang rendah. Keadaan itulah yang merisaukan kami, dan saya sangat berharap dia dapat menjalani pembedahan dengan segera” katanya.

Orang ramai yang ingin membantu boleh menyalurkan sumbangan kepada Tabung Kemanusiaan Media Prima-NSTP melalui akaun Maybank 5141-0532-3170 dengan menyertakan nama pesakit.

Bagi sumbangan yang menggunakan cek, nama pesakit perlu ditulis di belakang cek berkenaan dan dihantar ke Jabatan Komunikasi Korporat Kumpulan Media Prima Berhad, Tingkat 4, Anjung Riong, Balai Berita, No 31, Jalan Riong, 59100 Bangsar, Kuala Lumpur.


PM Akan Menasihati YDP Agong Untuk Bubarkan Parlimen Sebaik Penularan Covid-19 Reda

KUALA LUMPUR: Perdana Menteri, Tan Sri Muhyiddin akan menasihati Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah untuk bubar Parlimen sebaik penularan Covid-19 reda.

Perkara ini dijelaskan menerusi persidangan perutusan khas yang disampaikan beliau pada hari ini.

Katanya, sebagai Ketua Kerajaan, beliau akan sentiasa menghormati sistem dan proses perundangan negara yang berpaksikan sistem Raja Berperlembagaan dan Demokrasi Berparlimen.

“Saya ingin ulangi komitmen saya bahawa saya akan menasihati Kebawah Duli Yang Maha Mulia Seri Paduka Baginda Yang di-Pertuan Agong untuk membubarkan Parlimen sebaik sahaja penularan wabak COVID-19 telah reda dan Pilihan Raya Umum adalah selamat untuk diadakan,” jelasnya dalam perutusan tersebut.

Malah, dalam perutusan hari ini juga Perdana Menteri menyeru kepada ahli politik kerajaan mahupun pembangkang untuk sama-sama berganding bahu dan menggembleng usaha untuk memerangi wabak Covid-19 tanpa mengira perbezaan fahaman politik.

Seperti mana yang kita ketahui, Proklamasi Darurat yang dimasyhurkan oleh Ketua Negara adalah untuk membendung penularan Covid-19 dengan lebih berkesan dan melindungi nyawa rakyat.


ADUN Sukau Serah 89 Tan Makanan Kepada Rakyat Memerlukan

SANDAKAN: Ahli Dewan Undangan Negeri (ADUN) Sukau, Datuk Saddi Abdul Rahman tampil dengan inisiatif sendiri apabila menyediakan bantuan keperluan makanan kepada masyarakat bagi mengurangkan bebanan ketika Perintah Kawalan Pergerakan (PKP).

Menerusi inisiatif itu, Saddi menyediakan 5,100 kampit beras dan 5,100 bungkus barang dapur dengan keseluruhan barangan seberat 89 tan yang diagihkan kepada rakyat yang tinggal di pesisir pantai di Sukau, serta mereka yang sudah bermastautin di bandar.

Bantuan berjumlah kira-kira RM255,000 itu mula diagihkan sejak beberapa hari lalu di Pejabat ADUN Unit Pemimpin Pembangunan Masyarakat Sukau, di Labuk Jaya, di sini untuk yang bermastautin di bandar.

Bagi kawasan pesisir pantai antaranya Mukim Litang, Kampung Dagat, Tidong dan Tundun Bohangin, bantuan diserahkan secara langsung kepada penduduk di penempatan mereka.

Saddi berkata, beliau mengambil inisiatif sendiri dengan menggunakan peruntukan sentuhan kasih yang sepatutnya digunakan untuk pembangunan kawasan kepada bantuan makanan.

Jelasnya, sekurang-kurangnya 5,000 Ketua Isi Rumah (KIR) menerima bantuan berkenaan dengan penerima adalah golongan yang terjejas akibat PKP.

“Mereka yang terima bantuan ini adalah penduduk memerlukan seperti nelayan, petani… saya ambil contoh di Tundun Bohangin iaitu kampung nelayan yang dikelilingi laut, tiada kedai dan untuk ke bandar pun perlu ada minyak petrol supaya bot boleh bergerak.

“Sebab itu, kita memulakan langkah untuk bantu rakyat terkesan ini kerana ramai yang terperangkap apabila PKP dilaksanakan. Apabila kita beri bantuan ‘direct’ kepada penduduk, tiada alasan lagi mereka mahu keluar,” katanya.

Saddi turut melahirkan penghargaan terhadap kesungguhan Ketua Menteri Sabah, Datuk Seri Mohd Shafie Apdal membantu semua wakil rakyat untuk menyampaikan bantuan kepada penduduk di kawasan masing-masing menerusi pembentangan pakej rangsangan ekonomi, baru-baru ini.

Pada masa sama, Saddi turut meminta kerajaan negeri mencari kaedah untuk membantu rakyat termasuk meneruskan pengagihan bantuan makanan jika tempoh PKP yang sepatutnya berakhir 14 April ini dilanjutkan. – BorneoToday


Penduduk tempatan lindung umat Islam solat

CHRISTCHURCH: Penduduk Islam di bandar raya Christchurch menunaikan solat di depan salah satu masjid yang menjadi sasaran pengganas kulit putih Jumaat lalu dengan dikawal ketat oleh penduduk tempatan, selepas ratusan daripada mereka melakukan persembahan ‘haka’.

Pemandangan amat menyentuh hati itu adalah tindakan terbaru solidariti ditunjukkan penduduk bandar raya berkenaan yang masih goyah dengan serangan terburuk ke atas umat Islam itu.

Sepanjang lima hari lalu sekumpulan kecil penduduk Islam menunaikan solat asar di depan masjid Al Noor, satu daripada dua lokasi serangan pengganas Jumaat lalu yang mengorbankan 50 jemaah.

Sejak itu, komuniti di Christchurch bersama-sama menunjukkan solidariti susulan serangan berkenaan.

Ketika lelaki, wanita dan kanak-kanak bersolat, puluhan penduduk tempatan berdiri di belakang mereka, dengan tangan saling berkait.

“Jantung saya berdegup kencang, ia sesuatu yang sukar dipercayai. Saya sukar menggambarkannya.

“Melihat komuniti amat rapat antara satu sama lain, ia amat mengagumkan,” kata seorang daripada mereka, Omar, 32, yang datang dari Sydney awal minggu ini.

Terdahulu, ratusan penduduk menumbuk dada masing-masing, menghentak kaki dan menjelirkan lidah untuk mempersembahkan tarian haka, teriakan Maori kedengaran di seluruh kawasan masjid dicemari berdarah itu. — AFP


SPRM Sabah Tahan Penolong Pegawai Kesihatan Peroleh Projek RM30,000

KOTA KINABALU: Suruhanjaya Pencegahan Rasuah Malaysia (SPRM) Sabah hari ini menahan seorang Penolong Pegawai Kesihatan kerana disyaki menggunakan kedudukannya untuk mendapatkan projek bernilai kira-kira RM30,000.

Lelaki berusia 40 tahun itu ditahan kira-kira pukul 10 pagi tadi selepas hadir memberi keterangan di Pejabat SPRM Sabah.

Menurut sumber, suspek mendapatkan projek bagi kerja-kerja pembekalan dan perkhidmatan bagi Pejabat Kesihatan di sebuah daerah di negeri ini melalui syarikat miliknya sendiri.

Sementara itu, Pengarah SPRM Sabah, S Karunanithy ketika dihubungi mengesahkan tangkapan itu.

“Bagaimanapun suspek telah dibebaskan dengan jaminan SPRM.

“Kes disiasat mengikut Seksyen 23 Akta SPRM 2009,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelawak Otai Jepun, Ken Shimura, Meninggal Dunia Akibat Koronavirus

Pelawak Jepun, Ken Shimura, yang dimasukkan ke hospital selepas disyaki dijangkiti koronavirus, telah meninggal dunia dan menjadi selebriti pertama yang meninggal akibat wabak Covid-19.

Ken Shimura dilaporkan meninggal dunia pada 29 Mac 2020, mengundang kesedihan para peminatnya di seluruh dunia.

Mendiang yang berusia 70 tahun merupakan pelawak terbaik di Jepun yang memulakan kariernya sejak 1970-an itu juga pernah dilaporkan menghidap kanser paru-paru pada 2016.

Difahamkan, Ken Shimura mengalami demam dan masalah pernafasan pada 19 Mac lalu dan dimasukkan ke hospital sebelum disahkan meninggal dunia semalam.

Para peminat meluahkan rasa sedih mereka di media sosial dan akan merindui lawak-lawak dari Ken Shimura.


Sabah Tewas Di Darul Aman

ALOR SETAR: Kedah bangkit mencipta kemenangan pertama musim ini apabila membenam Sabah 2-0 pada aksi Liga Super di Stadium Darul Aman, sebentar tadi.

Gol Kpah Sherman dan Kipre Tchetche kembali menceriakan skuad bimbingan Aidil Sharin Sahak selepas gagal mengutip mata pada aksi perlawanan sumbangsih menentang Johor Darul Ta’zim (JDT) Jumaat lalu.

Tchetche bagaimanapun tidak menunggu lama apabila meletakkan bola ke dalam gawang Sabah pada minit ke-15 selepas percubaan Sherman terlebih dahulu ditampan pertahanan Sabah.

Gol itu menyebabkan tuan rumah terus bernafsu memburu gol dan selang lima minit kemudian giliran Sherman pula menewaskan penjaga gol Sabah, Robson Rendy selepas mendapat hantaran Kipre Tchetche.

Skuad kendalian Kurniawan Dwi Yulianto melalui gerakan yang diketuai Amri Yahyah cuba bangkit merapatkan jurang tetapi beberapa percubaan mereka dipatahkan.

Sabah terus menggandakan asakan pada babak kedua untuk memburu gol tetapi gerakan Alto Linus pada minit ke-69 hampir menewaskan Shahril Saari namun berada dalam kedudukan ofsaid.

Gerakan Boby Gozales dan Arjusdius Jais dua minit kemudian juga gagal apabila ditangkap kemas Sharil dan kedudukan 2-0 kekal hingga tamat permainan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih ramai pelancong domestik bakal datang

KUALA LUMPUR: Usaha promosi peserta pameran dari Sabah pada Pesta Persatuan Ejen-Ejen Pelancongan dan Pengembaraan Malaysia (Matta) 2019 yang baru berakhir, terbayar dengan jualan yang memberangsangkan.

Timbalan Ketua Menteri Datuk Christina Liew berkata Sabah Tourism Pavilion menjana pendapatan daripada jualan kepada pelanggan selama tiga hari, terutamanya rakyat Malaysia dari Semenanjung.

“Kudos kepada 30 peserta pameran di bawah naungan Lembaga Pelancongan Sabah (STB) kerana secara kolektif mencatatkan jualan sebanyak RM1,222,581.47.

Ini menunjukkan Sabah benar-benar merupakan ‘Destinasi Kegemaran Malaysia’ pada edisi ke-47 Pesta Matta yang mencatatkan 113,685 pengunjung, yang merupakan rekod tertinggi.

“Saya ingin menyatakan pencapaian ini adalah hasil kerja keras yang dilakukan oleh Presiden Matta (Tan Tan Liang) dan Pengerusi STB, Ken Pan Ying On.

Tahniah! Sabah akan menyaksikan pertumbuhan pelancongan domestik tahun ini,” katanya.

Para peserta pameran terdiri daripada 25 pengusaha pelancongan, dua pengusaha selam, dua hotel dan sebuah persatuan hotel.

Lima yang mencapai jualan tertinggi ialah Borneo Holidays, Borneo Trails, Mizume, Borneo Land Adventure dan Amazing Borneo.Liew, yang juga Menteri Pelancongan, Kebudayaan dan Alam Sekitar, melancarkan acara itu bagi pihak Ketua Menteri Datuk Seri Mohd Shafie Apdal di Kuala Lumpur.

Pesta itu berakhir pada Ahad lepas.Beliau berkata Sabah berada di kedudukan 5 teratas dalam Negeri Paling Dikunjungi di Malaysia dengan rekod 3.879 juta ketibaan pada 2018.

“Malah, Kota Kinabalu menduduki tempat ke-9 dalam Destinasi Teratas untuk Pelancong Asia semasa Tahun Baru Lunar baru-baru ini,” katanya.

Menurut Jabatan Perangkaan, Sabah menduduki tempat ke-4 dalam negeri dengan pengunjung domestik tertinggi dengan 17.8 juta ketibaan pengunjung domestik pada 2017.

Sabah merekodkan peningkatan 2.8 peratus dalam ketibaan pelancong domestik pada 2018 dengan 2.518 juta pengunjung berbanding 2.449 juta pada tahun sebelumnya, yang bermakna kira-kira 209,000 pelawat datang ke Sabah setiap bulan.

Terdapat 444 penerbangan yang menghubungkan Semenanjung Malaysia, Sarawak dan Labuan ke Sabah dengan kapasiti tempat duduk sekitar 75,000 setiap minggu.

Sementara itu, Tan menegaskan bahawa tambang penerbangan untuk perjalanan di Malaysia, terutamanya dari Kuala Lumpur ke Sabah dan Sarawak, adalah satu kelemahan buat pelancongan domestik berbanding dengan tambang penerbangan ke destinasi lain di luar negara seperti Indonesia, Thailand, Vietnam dan Filipina.

“Contohnya, harga tiket perjalanan sehala dari Kuala Lumpur ke Kota Kinabalu secara purata adalah dari RM300 hingga RM500 untuk tempoh Mac 2019 manakala perjalanan satu hala dari Kuala Lumpur ke Jakarta secara purata antara RM170 hingga RM300 dalam tempoh yang sama.

“Begitu juga dengan harga tiket perjalanan sehala dari Kuala Lumpur ke Kuching secara purata kos dari RM260 hingga RM700 untuk tempoh Mac 2019 manakala tiket perjalanan sehala dari Kuala Lumpur ke Bangkok secara purata antara RM170 hingga RM300 dalam tempoh yang sama,” katanya sambil menambah pelancong Malaysia yang sedar dengan kos itu akan memilih untuk pergi ke destinasi percutian antarabangsa.

Tan menggesa kerajaan dan pengusaha syarikat penerbangan agar mengkaji perkara ini untuk memberi inspirasi kepada lebih ramai rakyat Malaysia untuk melancong di negara ini dan membawa industri pelancongan Malaysia ke tahap yang lebih tinggi. – Harian Ekspres


Majikan siram air panas mendidih pada pembantu rumah

Seorang pembantu rumah, Eka Febriyanti, 21, di Gianyar, Bali, Indonesia, mengalami luka melecur selepas disiram dengan air panas mendidih oleh majikannya, Desak Made W yang berang dengan mangsa gagal mencari gunting yang hilang.

Difahamkan, gunting yang didakwa hilang itu bernilai Rp88 ribu (RM25.33) dan Desak meminta Eka mencari gunting itu untuk dia memotong kawat besi.

Menceritakan semula kejadian yang berlaku pada 7 Mei itu, Eka berkata diminta oleh Desak untuk mencari gunting. Setelah menerima arahan itu, Eka terus mencari gunting tersebut sehinggalah ke gudang tetapi gagal menemuinya.

Berang Eka tidak dapat mencarinya, Desak bertindak menyiram air panas ke badan pembantu rumahnya itu, malah adik tirinya yang bekerja sebagai pengasuh dan juga pengawal keselamatan turut berbuat demikian.

“Gunting hilang, dia suruh saya cari tetapi tidak ditemui. Lalu dia siram air panas. Sedangkan saya sudah berusaha sehabisnya untuk mencari gunting itu.

“Ya, majikan dengan adik saya dan pengawal keselamatan menyiram air panas menggunakan periuk besar itu sebanyak dua kali dari kepala, belakang badan, tangan, paha dan semua,” katanya sambil menangis. “Saya yang ketakutan terus melarikan diri,” kata Eka pada media 15 Mei, Rabu lalu.

Mangsa melarikan diri dengan memanjat pagar rumah ketika majikannya sedang tidur dan terus ke rumah rakannya dengan bantuan orang awam yang menemuinya di tepi jalan. Mangsa kemudian membuat laporan polis sebelum mendapatkan rawatan di hospital.

Siasatan awal polis mendapati, mangsa sudah bekerja dengan Desak selama tujuh bulan selepas dicadangkan oleh adik tirinya itu. Sehingga kini Desak masih belum membayar gajinya.

Susulan kejadian itu, tiga suspek telah ditahan polis untuk siasatan lanjut.  Sumber: Detik News


Peningkatan Kes Di Sabah Disebabkan Pengesanan Kontak Rapat – Masidi

KOTA KINABALU: Peningkatan mendadak kes COVID-19 di Sabah adalah berpunca daripada pengesanan kontak rapat yang dilakukan oleh Jabatan Kesihatan Negeri Sabah (JKNS).

Jurucakap kerajaan Sabah berkaitan COVID-19, Datuk Seri Masidi Manjun berkata peningkatan itu juga berlaku ekoran saringan yang dilakukan secara meluas.

Malah, beliau yang juga merangkap Menteri Kerajaan Tempatan dan Perumahan negeri menambah bahawa setakat ini, tiada kluster baharu yang melibatkan kelonggaran prosedur operasi standard (SOP) kebenaran dine-in di restoran.

“Kes yang tinggi juga berpunca daripada kemampuan JKNS mengesan kontak-kontak rapat dengan lebih berkesan dan membuat saringan yang lebih meluas.

“Virus sudah berada di komuniti jadi pengesanan kontak perlu diperluaskan kepada setiap orang yang disyaki kotak rapat dan menjalani saringan.

“Setakat ini belum ada kluster restoran atau yang dikenalpasti berpunca daripada kedai makan,” katanya ketika dihubungi, hari ini.

Tambahnya, kerajaan negeri turut mengambil pendekatan baharu dalam menangani isu ini dengan mempertingkatkan lagi kadar imunisasi harian.

“JKNS sudah mampu memberi vaksinasi melebihi 30 ribu sehari dan ia akan dipertingkatkan kepada lebih 50 ribu dos sehari,” katanya lagi.

Mengulas mengenai cadangan Ahli Parlimen Kinabatangan, Datuk Seri Bung Moktar Radin dalam mempertingkatkan lagi bekalan vaksin bagi negeri ini memandangkan negeri ini turut didiami warga asing dan pendatang tanpa izin (PATI), Masidi berkata semua penduduk yang tinggal di negeri ini akan diberi vaksin, dengan keutamaan diberikan kepada warganegara dahulu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Menteri Penuh, Seorang Pembantu Menteri Tewas Pemilihan Ketua Bahagian Warisan

KOTA KINABALU: Pemilihan bahagian Parti Warisan Sabah (Warisan) yang julung kali diadakan menyaksikan dua menteri penuh dan seorang pembantu menteri tewas dalam perebutan jawatan ketua bahagian hari ini.

Namun, Ketua Menteri dan presiden Warisan Datuk Seri Mohd Shafie Apdal seperti yang dijangkakan memenangi jawatan Ketua Bahagian Warisan Semporna tanpa tanding.

Timbalan Ketua Menteri, Datuk Jaujan Sambakong pula memenangi jawatan timbalan ketua bahagian Semporna menewaskan Jakariya  Abdul Jalil yang juga adalah setiausaha politik kepada Ketua Menteri.

Kejutan berlaku dalam pemilihan bagi jawatan Ketua Bahagian Warisan Batu Sapi, Ahli Parlimen merangkap Menteri di Jabatan Perdana Menteri Datuk Liew Vui Keong yang dilaporkan kalah kepada Pg Roslan Pg Nasrun, seorang lagi setiausaha politik kepada Ketua Menteri.

Laporan tidak rasmi menyatakan Roslan mendapat 73 undi manakala Liew hanya mendapat 33 undi.

Bagi jawatan Ketua Bahagian Warisan Papar, Menteri Undang-Undang dan Hal Ehwal Anak Negeri Datuk Aidi Mokhtar yang juga Adun Pantai Manis tewas kepada Ahli Parlimen Papar, Ahmad Hassan.

Sementara itu, Adun Petagas merangkap Pembantu Menteri Undang-Undang dan Hal-Ehwal Anak Negeri, Datuk Uda Sulai pula tewas kepada Awang Ahmad Sah Sahari bagi jawatan Ketua Bahagian Warisan Putatan.

Laporan tidak rasmi menyebut Uda hanya mendapat 61 undi manakala Awang Ahmad Sah mendapat 111 undi

Awang Ahmad merupakan abang kepada Ahli Parlimen Putatan Awang Husaini Sahari dan juga pengerusi Ko-Nelayan.

Datuk Karim Bujang yang kini masih lagi terlibat dalam petisyen pilihanraya Kimanis dilaporkan memenangi jawatan Ketua Bahagian Kimanis.

Menurut sumber dalaman parti, keputusan lengkap pemilihan bahagian Warisan pertama akan dikeluarkan selepas semua keputusan telah diperolehi.-SabahNewsToday


22,262 Kes Jangkitan Baharu Covid-19, 223 Lagi Kematian

PUTRAJAYA: Kementerian Kesihatan melaporkan 22,262 kes jangkitan Covid-19 dan 223 kematian dalam tempoh 24 jam lalu.

Dalam hantaran di Twitter, Ketua Pengarah Kesihatan Dr Noor Hisham Abdullah berkata jumlah keseluruhan jangkitan kini adalah 1,535,286.

Menurutnya, sebanyak 18,576 kes sembuh, membawa jumlah keseluruhan discaj kepada 1,260,470.

Terdapat 260,880 kes aktif dengan 1,035 pesakit dirawat di unit rawatan rapi (ICU) dan 513 memerlukan bantuan pernafasan.

Sementara itu, jumlah kematian keseluruhan kini 13,936.

Sebanyak 22,222 jangkitan tempatan hari ini manakala 40 kes import. Selangor kekal tertinggi dengan 7,011 kes.

Ini disusuli Sabah dengan 2,651 kes, Sarawak (1,964), Kedah (1,880), Johor (1,558), Pulau Pinang (1,459), Kuala Lumpur (1,220), Kelantan (1,039), Perak (946), Melaka (882), Pahang (664), Terengganu (495), Negeri Sembilan (405), Putrajaya (41), Perlis (38) dan Labuan (sembilan).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pecah Rekod Lagi! 11,618 Kes Covid-19 Dicatatkan Hari Ini

PUTRAJAYA: Kementerian Kesihatan (KKM) melaporkan sebanyak 11,618 kes Covid-19 dalam tempoh 24 jam lalu.

Dalam catatan di Facebook Ketua Pengarah Kesihatan, Dr Noor Hisham Abdullah, berkata jumlah kumulatif jangkitan kini 867,567 kes.

Selangor terus mencatatkan jangkitan harian tertinggi dengan 5,051 kes.

https://imasdk.googleapis.com/js/core/bridge3.471.1_en.html#goog_2121586055Diikuti Kuala Lumpur (1,749), Negeri Sembilan (1,537), Melaka (526), Kedah (504), Pahang (400), Johor (396), Sarawak (289), Sabah (286), Kelantan (236), Pulau Pinang (210), Terengganu (189), Perak (164), Putrajaya (40), Labuan (38) dan Perlis (3).


Lelaki terima tujuh jahitan dipukul adik sendiri

KOTA KINABALU: Seorang lelaki cedera di kepala dan menerima tujuh jahitan akibat dipukul menggunakan sebiji bata oleh adik kandungnya sendiri.

Pemangku Ketua Polis Daerah Kota Kinabalu Superintendan George Abd Rakman berkata, kejadian terbabit berlaku kira-kira jam 5 petang Sabtu lepas.

Katanya, sebelum kejadian mangsa yang berumur 51 tahun bertengkar dengan suspek di kawasan luar rumahnya di Kampung Kopungit, di sini.

Menurutnya, suspek berumur 49 tahun itu bertindak memukul abangnya sebelum meninggalkan mangsa dalam keadaan berlumuran darah berdekatan tangga rumah.

“Anak mangsa yang menyedari kejadian itu segera membawa bapanya ke Hospital Queen Elizabeth (HQE) untuk mendapat rawatan lanjut.

“Suspek berjaya ditangkap kira-kira jam 8.50 malam hari sama dan direman sehingga 10 April ini untuk siasatan lanjut.

“Turut dirampas sebiji bata yang dipercayai digunakan suspek dalam kejadian itu sebagai barang kes,” jelasnya dalam kenyataan di sini hari ini.

Beliau berkata, suspek didapati mempunyai enam rekod jenayah lampau membabitkan kesalahan jenayah narkotik dan Seksyen 324 Kanun Keseksaan.

Pihaknya menyiasat kes mengikut Seksyen 324 Kanun Keseksaan dan Seksyen 15 (1)(A) Akta Dadah Berbahaya (ADB) 1952 kerana kandungan urin suspek dikesan mengandungi dadah. – Utusan Borneo


Naik taraf Mambakut, Bongawan sebagai daerah penuh – ADUN

KOTA KINABALU, 17 April – Anggota Dewan Undangan Negeri (ADUN) Mambakut Datuk Mohd Arifin Mohd Arif meminta kerajaan untuk menaik taraf kawasan Mambakut dan Bongawan sebagai satu daerah penuh.

Beliau berkata kedua-dua kawasan berkenaan adalah jajaran Hab Pendidikan di negeri ini dan pelaksanaan untuk menjadikan kawasan berkenaan daerah penuh perlu dipercepatkan.

“Tanah untuk mendirikan Pejabat Daerah sudah ada dan ia telah diumumkan oleh kerajaan lepas (kerajaan Barisan Nasional)…kini kita hanya mahu pelaksanaannya,” katanya ketika membahaskan ucapan dasar Yang Dipertua Negeri Tun Juhar Mahiruddin pada persidangan Dewan Undangan Negeri Sabah hari ini.

Beliau berkata Mambakut kini adalah berstatus daerah kecil manakala Bongawan belum mempunyai apa-apa status.

“Oleh itu kita mahu kawasan Dewan Undangan Negeri Mambakut dan Bongawan digabungkan menjadi satu daerah penuh dan pusat pentadbiran akan dicadangkan dibina di berhampiran kedua-dua kawasan  berkenaan.

Mohd Afifin juga mencadangkan agar perpustakaan Islam Negeri Sabah yang terletak di Masjid Negeri yang kini hampir siap itu akan menempatkan tesis PhD daripada Universiti Al-Azhar, Mesir.

“Saya sudah berjumpa dengan pengarah universiti berkenaan di Mesir dua tahun lepas dan dia telah bersetuju untuk memberikan salinan tesis dari tahun awal 1900. Ia amat penting untuk rujukan di peringkat nusantara,” katanya.

Selain itu, beliau juga mencadangkan agar kerajaan negeri menjadikan pegangan Ahli Sunnah Wal Jamaah sebagai dasar perundangan dan sebagainya di negeri ini.


Anggur pula dicemari jarum di Australia

MELBOURNE: Polis Australia melancarkan siasatan selepas jarum ditemui pada anggur yang dibeli dari pasar raya di Melbourne.

Skender Hasa dan pasangannya, Shams Alsubaiy, sedang menikmati anggur hijau tanpa biji selepas makan malam Selasa lalu apabila Alsubaiy yang hamil mengambil anggur berkenaan.

“Apabila membelahnya, kami mendapati ada jarum di dalam buah itu,” kata Hasa kepada saluran 9 News Melbourne, Rabu lalu.

Katanya, anggur itu dibeli sehari sebelum itu dari cawangan pasar raya Woolsworth di Cragieburn.

Dua jarum ditemui selepas pasangan itu membelah semua anggur di dalam beg.

“Saya terkejut dan takut. Saya sangkakan kejadian itu sudah berakhir,” kata Hasa, merujuk kes pencemaran strawberi.

Sementara Alsubaiy bersyukur kerana tidak memakannya.

“Saya hamil dan tidak mahu sesuatu berlaku,” katanya, menambah kejadian itu membuatkan mereka gementar dan mungkin tidak akan memakan anggur untuk beberapa bulan.

Polis mengesahkan kejadian itu sedang disiasat, manakala Woolsworth berkata dalam kenyataan pihaknya menyedari perkara itu dan ‘akan bekerjasama dengan pihak berkuasa ketika siasatan dilakukan’.

Kejadian berlaku selepas siri pencemaran buah September lalu apabila lebih 200 kes jarum tersembunyi dalam strawberi dilaporkan di Australia.

Krisis itu menyebabkan pasar raya besar di Australia dan New Zealand menarik balik jualan strawberi, peladang mengurangkan pengeluaran dan mendorong Perdana Menteri Australia menyifatkan sabotaj itu sebagai ‘keganasan’.

November lalu, wanita berusia 50 tahun yang pernah bekerja di salah sebuah ladang strawberi ditahan dan didakwa mencemarkan makanan itu. – Agensi